El 10 de setembre de 2015, es va publicar al BOE, la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral.
Mitjançant l'Ordre TSF/223/2016, de 23 d'agost, es van aprovar les bases reguladores dels programes de formació professional per a l'ocupació per a persones treballadores ocupades, que promou el Consorci per a la Formació Contínua de Catalunya.
El 5 de juliol de 2017 es va publicar el Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, que regula el sistema de formació professional per a l'ocupació en el àmbit laboral.
Aquest Reial decret va limitar la participació de les persones treballadores desocupades en els programes de formació professional per a l'ocupació per a persones treballadores ocupades al 30% del total dels participants programats, i amplia fins a 30 el nombre màxim de persones que poden participar en un grup d'una acció formativa presencial.
Així mateix, considera modalitat de teleformació a aquella acció formativa de la qual la part presencial sigui igual o inferior al 20% de la seva durada total.
Vistos els canvis introduïts pel Reial decret 694/2017, de 3 de juliol, i per poder implementar un règim de concessió i justificació mitjançant la modalitat d'acreditació per mòduls econòmics específics, el 3 d'agost de 2018 es va publicar al DOGC l'Ordre TSF/136/2018, de 30 de juliol, de modificació de l'Ordre TSF/223/2016, de 23 d'agost, per la qual s'aproven les bases reguladores dels programes de formació professional per a l'ocupació per a persones treballadores ocupades, que promou el Consorci per a la Formació Contínua de Catalunya.
Posteriorment, s'han publicat l'Ordre TMS/368/2019, de 28 de març, per la qual es desenvolupa el Reial decret 694/2017, de 3 de juliol, pel qual es desplega la Llei 30/2015, de 9 de setembre, l'Ordre TMS/283/2019, de 12 de març, per la qual es regula el Catàleg d'Especialitats Formatives en el marc del sistema de formació professional per a l'ocupació en l'àmbit laboral; i l'Ordre TMS/369/2019, de 28 de març, per la qual es regula el Registre Estatal d'Entitats de Formació del sistema de formació professional per a l'ocupació en l'àmbit laboral, així com els processos comuns d'acreditació i inscripció de les entitats de formació per impartir especialitats formatives incloses en el Catàleg d'Especialitats Formatives.
La incorporació de les modificacions introduïdes per les esmentades Ordres i la conveniència d'integrar en un sol text les bases reguladores dels programes de formació professional per a l'ocupació per a persones treballadores ocupades, fan necessària la publicació d'aquesta nova Ordre.
La principal novetat d'aquesta Ordre és l'aposta per consolidar un model de qualitat de la formació professional per a persones treballadores ocupades, que està publicat a la web del Consorci.
En aquest sentit, cada convocatòria determinarà un Model de Qualitat que abastarà, almenys, els àmbits següents: mecanismes de preparació i gestió de la formació; metodologia d'impartició; formadors i personal expert que es destinen a l'execució del programa de formació; instal·lacions, mitjans i materials didàctics; mecanismes de seguiment, avaluació i control de l'aprenentatge de les diferents accions sol·licitades; suport pedagògic i docent a l'alumnat; mecanismes de seguiment, control i millora contínua del programa de formació; i estratègies de promoció de la formació professional contínua.
Aquest Model de Qualitat quedarà reflectit en els criteris de valoració de les sol·licituds de les subvencions.
Així mateix, el Consorci fomentarà la implantació de sistemes i dispositius de millora contínua de la qualitat en les entitats de formació que imparteixin les accions formatives a través de l'avaluació de la qualitat.
També es pretén que les sol·licituds de les subvencions dels programes de formació s'ajustin al que les entitats han acreditat que poden realitzar i que l'atorgament es correspongui amb el que han sol·licitat, d'acord amb la nova metodologia de finançament.
Altrament, també es pot remarcar la regulació que per primer cop es fa de l'aula virtual, entesa com l'entorn d'aprenentatge on la persona tutora-formadora i la persona participant interactuen, de forma concurrent i en temps real, mitjançant un sistema de comunicació telemàtic de caràcter sincrònic, i l'obligació de comunicar en un termini màxim de dos mesos, a comptar des del dia següent a la data de finalització, la certificació de les persones participants de cadascun dels grups de les accions formatives a través de l'aplicació Conforcat.
Finalment, destacar que es preveu un règim de concessió i de justificació mitjançant mòduls específics i, per aquest motiu, s'ha establert un termini màxim de dos mesos per presentar la justificació de la subvenció des de la data de finalització de la darrera acció formativa.
Atesa la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya, que estableix que el Servei Públic d'Ocupació de Catalunya té la funció de gestionar els programes de formació professional per a l'ocupació i garantir-ne la coordinació amb el sistema de formació i qualificació professional vigent a Catalunya;
Atesa la Llei 10/2015, del 19 de juny, de formació i qualificació professionals que articula un sistema de formació i qualificació professionals adaptat a les necessitats de les persones i de les empreses;
Atesa la Resolució de 27 d'octubre de 2015, per la qual es fa públic el text refós dels Estatuts del Consorci per a la Formació Contínua de Catalunya, que estableixen que el Consorci té com a principal objectiu el desenvolupament de la formació professional contínua com a instrument essencial per garantir la formació al llarg de la vida, l'adaptació de les persones treballadores i de les empreses a la nova societat basada en el coneixement i el manteniment de la capacitació professional de les persones treballadores en supòsits de canvis i mutacions dels processos productius, en el marc de l'Estratègia Europea d'Ocupació;
Atès que a aquesta Ordre li és aplicable la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el Reglament que la desenvolupa, i el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya;
Vist l'Acord de GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre;
Vist l'Acord del Consell General del Consorci per a la Formació Contínua de Catalunya de 28 de novembre de 2019 i l'informe previ de l'Àrea Jurídica de Treball i Relacions Laborals, i en ús de les facultats que em són conferides d'acord amb l'article 12 de la Llei 13/1989, de 14 de desembre, d'organització, procediment i règim jurídic de l'administració de la Generalitat de Catalunya;
Aprovar les bases reguladores dels programes de formació professional per a l'ocupació per a persones treballadores ocupades, que promou el Consorci per a la Formació Contínua de Catalunya, contingudes a l'annex 1 d'aquesta Ordre.
Aquesta Ordre s'entendrà modificada automàticament per la normativa comunitària, estatal o catalana que amb posterioritat a la seva entrada en vigor es pugui promulgar.
S'autoritza a la persona titular de la Presidència del Comitè Executiu del Consorci per a la Formació Contínua de Catalunya a dictar les resolucions de convocatòria corresponents i les disposicions que consideri oportunes per al desenvolupament d'aquesta Ordre.
Els procediments de concessió de subvencions en matèria de formació d'oferta iniciats amb anterioritat a l'entrada en vigor d'aquesta Ordre es regiran per la normativa anterior que els sigui d'aplicació.
Queden derogades l'Ordre TSF/223/2016, de 23 d'agost, per la qual es van aprovar les bases reguladores dels programes de formació professional per a l'ocupació per a persones treballadores ocupades, que promou el Consorci per a la Formació Contínua de Catalunya, i l'Ordre TSF/136/2018, de 30 de juliol, de modificació de l'Ordre TSF/223/2016, de 23 d'agost.
L'objecte d'aquestes bases és regular els programes de formació professional per a l'ocupació per a persones treballadores ocupades, que promou el Consorci per a la Formació Contínua de Catalunya.
Les actuacions que es subvencionaran per complir amb l'objecte del programa són:
a) Els programes de formació transversals, constituïts per accions formatives dirigides a l'obtenció de competències transversals a diversos sectors de l'activitat econòmica per donar resposta a les tendències identificades i afavorir l'ocupabilitat i la mobilitat intersectorial de les persones treballadores.
Les accions formatives d'aquests programes es classifiquen en àmbits transversals.
b) Els programes de formació sectorials, constituïts per accions formatives dirigides a la formació de les persones treballadores amb la finalitat de desenvolupar formació d'interès general per a un determinat sector i per a satisfer necessitats específiques de formació d'aquest.
Les accions formatives d'aquests programes es classifiquen en àmbits sectorials.
3.1 Poden sol·licitar les subvencions destinades al finançament dels programes de formació de les especialitats formatives convocades les entitats següents:
a) Les entitats de formació acreditades i/o inscrites en el corresponent Registre de centres i entitats de formació, amb instal·lacions permanents a Catalunya que permetin la impartició de les especialitats formatives sol·licitades i l'atenció a les persones participants.
b) La convocatòria pot preveure la participació d'agrupacions constituïdes per entitats de formació acreditades i/o inscrites en el corresponent Registre de centres i entitats de formació.
Les sol·licituds presentades per agrupacions han de nomenar una persona representant o apoderada única de l'agrupació amb poders suficients per complir les obligacions que, com a entitat beneficiària corresponen a l'agrupació.
Cadascuna de les entitats de formació que integren l'agrupació han de tenir la consideració de beneficiària.
Aquestes agrupacions no es poden dissoldre fins que no hagin transcorregut els terminis de prescripció que preveuen l'article 100.4 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els articles 39 i 65 de la Llei 38/2003, de 17 de novembre, general de subvencions.
Les agrupacions no podran accedir a la condició de beneficiàries quan concorri alguna de les prohibicions en qualsevol dels membres de l'agrupació.
3.2 Tenen la consideració d'entitat de formació inscrita en el Registre de Centres i Entitats de Formació aquelles que presentin una declaració responsable d'inscripció, d'acord amb la sol·licitud del programa de formació.
La presentació de la declaració responsable d'inscripció habilitarà per a l'inici de l'activitat des del moment de la seva presentació i l'administració inscriurà d'ofici a l'entitat de formació en el Registre d'acord amb l'esmentada declaració responsable, sense perjudici de supervisió posterior del compliment del requisits.
Per mantenir la inscripció, qualsevol canvi de titularitat o de forma jurídica de l'entitat s'ha de comunicar a l'administració competent.
3.3 Així mateix, tampoc podran accedir a la condició de beneficiàries aquelles entitats que, a partir de les convocatòries que es regeixen per aquesta Ordre, hagin renunciat o deixat d'executar un import igual o superior al 25% de la subvenció atorgada en la darrera convocatòria justificada.
Aquesta limitació afectarà exclusivament al tipus de programa que incompleixi i per a una única convocatòria.
En cas d'entitats que integren una agrupació, aquesta limitació afectarà exclusivament a l'entitat que incompleixi.
- 4 Requisits per obtenir la condició d'entitat beneficiària
a) Presentar declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda, per tal d'informar sobre la concurrència d'ajuts per a la mateixa activitat.
b) En cas d'entitats sense ànim de lucre, estar legalment constituïdes i inscrites en el registre corresponent.
c) Complir amb la quota legal de reserva de llocs de treball en la plantilla de l'empresa prevista a l'article 42.1 del text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment.
d) Complir amb l'obligació d'indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb l'article 29 de la Llei 5/2008, de 24 d'abril, del dret de les dones a erradicar la violència masclista, per aquelles entitats beneficiàries que siguin empreses amb 25 o més persones treballadores, i també d'acord amb el que indica l'article 48 de la Llei orgànica 3/2007, de 22 de març, per a la igualtat efectiva de dones i homes, referit a les mesures específiques per a la prevenció de l'assetjament sexual i per raó de sexe en el treball.
f) En cas d'associacions i fundacions ja constituïdes subjectes a les disposicions del Codi civil de Catalunya, disposar dels estatuts adaptats i inscrits abans del 31 de desembre de 2012, d'acord amb la disposició transitòria primera de la Llei 4/2008, del llibre tercer del Codi civil de Catalunya, relatiu a les persones jurídiques, modificada per la Llei 5/2011, de 19 de juliol i haver elaborat els comptes anuals i fer-los accessibles al públic d'acord amb l'article 322.15 de la Llei 4/2008, de 24 d'abril, del llibre tercer del Codi civil de Catalunya.
g) En cas de fundacions, a més del punt anterior, han de complir el deure de presentar els comptes anuals davant del protectorat, d'acord amb l'article 336.3 del llibre tercer del Codi civil de Catalunya.
h) No haver estat sancionades amb la sanció accessòria de pèrdua o exclusió a l'accés d'ajudes, bonificacions i beneficis derivats de l'aplicació dels programes d'ocupació o formació professional per a l'ocupació prevista en els articles 46 i 46 bis del Reial decret legislatiu 5/2000, de 4 d'agost, pel qual s'aprova el text refós de la Llei sobre infraccions i sancions de l'ordre social sempre i quan la sanció sigui ferma i vigent.
i) Disposar de capacitat tècnica i econòmica per executar les actuacions subvencionables.
A aquests efectes han d'acreditar:
-Capacitat econòmica i financera suficient, segons els criteris que determina la convocatòria.
-Disposar d'instal·lacions degudament inscrites en el corresponent Registre de centres i entitats de formació, per a les especialitats formatives sol·licitades, ja sigui en modalitat presencial, de teleformació o mixta.
Les instal·lacions i els recursos poden ser propis o bé, de titularitat d'entitats terceres privades o públiques quan això no impliqui subcontractar l'execució de l'activitat formativa; en aquest cas, cal aportar l'acord o el contracte de disponibilitat corresponents.
-Recursos humans propis de l'entitat que es destinaran a la gestió del programa de formació.
L'entitat ha de disposar de recursos propis que garanteixin l'atenció presencial a les persones participants.
Així mateix, l'entitat ha de disposar, com a mínim, d'una persona contractada per compte aliena des d'un any abans de la publicació de la convocatòria.
j) Estar al corrent de pagament de les obligacions tributàries amb l'Estat i amb la Generalitat i les obligacions davant la Tresoreria General de la Seguretat Social.
Aquesta obligació s'ha de mantenir al llarg de tot el procediment (en el moment de presentació de sol·licitud, previ a la resolució d'atorgament i abans de rebre qualsevol pagament).
k) Complir amb l'obligació establerta en l'article 11 de la Llei 17/2015, del 21 de juliol, d'igualtat efectiva de dones i homes, de no haver estat sancionades amb sancions greus o molt greus o condemnades perquè han exercit o tolerat pràctiques laborals considerades discriminatòries per raó de sexe o de gènere, sancionades per resolució administrativa ferma o condemnades per sentència judicial ferma, sempre i quan la sanció sigui vigent.
l) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i el Reial decret 39/1997, de 17 de gener, pel qual s'aprova el Reglament dels serveis de prevenció.
m) Complir amb l'obligació de respectar la igualtat de tracte i d'oportunitats en l'àmbit laboral i, amb aquesta finalitat adoptar mesures destinades a evitar qualsevol tipus de discriminació laboral entre dones i homes.
En el cas de les empreses incloses en els apartats 2, 3 i 4 de l'article 45 de la Llei orgànica 3/2007, de 22 de març, per a la igualtat efectiva entre homes i dones, modificat pel Reial decret Llei 6/2019, d'1 de març, de mesures urgents per a garantia de la igualtat de tracte i d'oportunitats entre dones i homes en el treball i l'ocupació, hauran d'elaborar i aplicar amb caràcter obligatori un Pla d'Igualtat.
n) Respectar el dret d'accessibilitat per a les persones amb discapacitat d'acord amb la Llei 13/2014, de 30 d'octubre, d'accessibilitat.
o) Respectar la normativa vigent en matèria de desenvolupament sostenible.
p) Disposar de l'acreditació mitjançant certificació negativa del Registre central de delinqüents sexuals, que les persones que treballen per a l'entitat beneficiària i que en l'exercici de les seves funcions tenen contacte habitual amb menors, no han estat condemnats en sentència ferma per algun delicte contra la llibertat i indemnitat sexual, tal i com estableix l'article 13.5 de la Llei orgànica 1/1996, de 15 de gener, de protecció jurídica del menor.
q) Adherir-se al codi ètic que figura a l'annex 2 d'aquesta Ordre.
r) Complir amb les obligacions que es determinen en la base 36 d'aquest annex.
4.2 En cas de sol·licituds presentades per entitats agrupades, totes les entitats integrants de l'agrupació han d'acreditar aquests requisits.
4.3 El compliment d'aquests requisits s'ha d'acreditar mitjançant la signatura de les declaracions responsables que inclourà la sol·licitud de la subvenció.
Els programes de formació estan integrats per més d'una acció formativa.
Les accions formatives, els objectius i els continguts a desenvolupar es fixen en el catàleg d'especialitats formatives que es publiquen a la pàgina web del Consorci ( conforcat.gencat.cat ).
- 6 Contingut dels programes de formació, instal·lacions i recursos.
Els programes de formació han de contenir, almenys, la informació següent:
a) Experiència i capacitat tècnica en accions formatives relacionades amb el programa de formació.
b) Programa de formació amb el desenvolupament, metodologia, seguiment del programa, avaluació i certificació de la formació i àrees prioritàries.
c) Instal·lacions i recursos previstos per impartir les accions formatives.
d) Abastament del programa de formació.
7.1 S'entén per acció formativa l'adreçada a l'adquisició de competències professionals, teòriques i/o pràctiques, estructurades en una unitat pedagògica amb objectius, continguts i durada propis comuns per a totes les persones participants.
7.2 Les accions formatives poden ser de caràcter transversal i/o de caràcter sectorial, i dins d'aquestes es poden incloure accions formatives específiques dirigides a les persones treballadores del règim d'autònoms i de l'economia social, i certificats de professionalitat..
7.3 El contingut i la durada de les accions formatives s'ha d'ajustar a la durada establerta per a cada acció del catàleg d'accions formatives de cada convocatòria.
En cap cas, la participació en accions formatives pot superar una durada de 8 hores diàries i 40 setmanals.
7.4 Una acció formativa es pot impartir en un o diversos grups de persones participants.
Àrees i accions formatives prioritàries
Cada convocatòria estableix quines àrees formatives són prioritàries.
Així mateix, la convocatòria pot establir la priorització de determinades accions formatives.
9.1 Les accions formatives poden impartir-se en les modalitats presencials, en teleformació o mixtes.
9.2 Les accions formatives presencials es poden organitzar en grups amb un màxim de 30 persones participants, llevat de les dirigides a l'obtenció d'un certificat de professionalitat, en les que aquest nombre està determinat pel nombre de persones participants pels quals estan acreditades les instal·lacions on s'imparteix l'acció formativa; segons el que determina la normativa de referència de cada certificat.
9.3 En cas de les accions formatives presencials no adreçades a certificats de professionalitat, les entitats beneficiàries han d'especificar, en la declaració responsable a la que es refereix la base 3.2 d'aquest annex, que compleixen els requisits del programa formatiu del catàleg d'especialitats formatives.
En qualsevol cas, han de complir els requisits següents:
a) En relació amb els espais formatius: que compten amb un espai mínim de 2m 2 per alumne/a, i que cada espai està equipat amb el mobiliari docent adequat al nombre d'alumnat.
b) En relació amb les instal·lacions i l'equipament: que compleixen amb la normativa industrial i higiènica sanitària corresponent i a les mesures d'accessibilitat universal i seguretat de les persones participants.
c) En relació amb el material necessari per al desenvolupament de l'acció formativa: que s'adequa als continguts i a les activitats requerides pel programa formatiu.
9.4 La modalitat de teleformació s'entén aplicada quan el procés d'aprenentatge de les accions formatives es desenvolupi amb el suport de tecnologies de la informació i comunicació en línia.
Les accions de formació, no conduents a certificats de professionalitat, en la modalitat de teleformació han de disposar, com a mínim, d'una persona tutora per cada 80 persones participants.
Es considera modalitat de teleformació quan la part presencial de l'acció formativa sigui igual o inferior al 20% de la seva durada total.
Les accions de teleformació conduents a l'obtenció de certificats de professionalitat han de complir els requisits que s'estableixen en el Reial decret 34/2008, de 18 de gener, pel qual es regulen els certificats de professionalitat, modificat pel Reial decret 1675/2010, de 10 de desembre i el Reial decret 189/2013, de 15 de març, i l'Ordre ESS/1897/2013 de 10 d'octubre, de desenvolupament.
9.5 Quan la formació es desenvolupi en tot o en part mitjançant teleformació, aquesta s'ha de realitzar a través d'una plataforma virtual d'aprenentatge que asseguri la gestió dels continguts, un procés d'aprenentatge sistematitzat per a les persones participants i el seu seguiment i avaluació.
La impartició ha de comptar amb una metodologia apropiada per a aquesta modalitat i complementada amb assistència tutorial.
Els requisits d'accessibilitat i disseny de la plataforma digital, així com els requisits que han de complir el personal tutor-formador, es publicaran en cada convocatòria.
El personal tutor-formador ha de desenvolupar, com a mínim, les funcions següents:
a) Acollir a les persones participants del grup de formació, segons les característiques pròpies de l'acció formativa i el pla d'acollida previst, si escau, amb complementarietat amb la figura del dinamitzador/a.
b) Orientar i guiar a les persones participants en la realització de les activitats, l'ús dels materials i la utilització de les eines de la plataforma virtual d'aprenentatge per a l'adquisició de les capacitats previstes en les accions formatives.
c) Fomentar la participació de les persones participants proposant activitats de reflexió i debat, organitzant tasques individuals i treball en equip, utilitzant les eines de comunicació establertes, si escau, amb complementarietat amb la figura del dinamitzador.
d) Fer el seguiment i la valoració de les activitats realitzades per les persones participants, resolent dubtes i solucionant problemes, a través de les eines de la plataforma virtual d'aprenentatge, ajustant-se a la planificació prevista.
e) Avaluar a les persones participants, d'acord amb els criteris establerts, així com participar en l'organització i desenvolupament de les proves d'avaluació que procedeixin.
f) Atendre les peticions i dubtes de les persones participants realitzant l'activitat tutorial a través de les eines de comunicació de les que disposi la plataforma (missatgeria, xat, fòrum, videoconferència, o altres similars).
g) Participar en totes aquelles activitats que impliquin la coordinació amb la resta de l'equip responsable de l'organització, gestió i desenvolupament de les accions formatives.
h) Atendre i respondre a les persones participants en qualsevol de les dues llengües cooficials de Catalunya.
i) Tota l'activitat del personal tutor-formador ha de quedar registrada a la plataforma per a la comprovació per part dels òrgans de control.
9.6 Es considera aula virtual a l'entorn d'aprenentatge on el personal tutor-formador i totes les persones participants interactuen de forma concurrent i en temps real, mitjançant un sistema de comunicació telemàtic de caràcter sincrònic.
En les modalitats presencial i de teleformació, l'aula virtual es pot emprar com mitjà complementari i addicional per el desenvolupament del procés formatiu, sense que la impartició de la totalitat de l'acció formativa es pugui realitzar mitjançant aula virtual.
No es pot utilitzar un aula virtual per realitzar les sessions que, en la modalitat de teleformació o mixta, requereixin la presència física de la persona participant.
9.7 S'entén per modalitat mixta aquella que combina, en una mateixa acció formativa, les modalitats presencial i teleformació, sempre que les hores impartides en la part presencial superin el 20% de les hores totals de l'acció formativa.
Les accions mixtes han de respectar els límits establerts per a cada modalitat formativa.
10.1 Els certificats de professionalitat s'han de programar de manera desagregada per mòduls o unitats formatives dels mòduls formatius associats a cadascuna de les unitats de competència incloses en el certificat de professionalitat, garantint la unitat mínima acreditable.
Aquestes accions han de complir tots els requisits establerts en el Reial decret 34/2008, de 18 de gener, pel qual es regulen els certificats de professionalitat, modificat pels Reial decret 1675/2010, de 10 de desembre, i el Reial decret 189/2013, de 15 de març, així com els reials decrets que regulen cada certificat de professionalitat.
Les persones que finalitzen les accions formatives amb avaluació positiva poden sol·licitar el certificat de professionalitat o l'acreditació parcial dels mòduls formatius realitzats, d'acord amb el procediment establert pel Servei Públic d'Ocupació de Catalunya.
10.2 Les entitats que realitzin accions formatives dirigides a l'obtenció d'un certificat de professionalitat han d'estar degudament acreditades per l'administració competent abans de la data màxima del termini per a la presentació de sol·licitud de subvenció que indiqui cada convocatòria.
10.3 L'entitat que programi tots els mòduls formatius corresponents a un certificat de professionalitat ha de programar obligatòriament amb aquests el mòdul de formació pràctica en empreses.
10.4 El desenvolupament del mòdul de formació pràctica en empreses s'ha de realitzar un cop superats la resta dels mòduls formatius del certificat de professionalitat, si bé podrà desenvolupar-se simultàniament a la realització d'aquells.
Les entitats que sol·licitin la subvenció per a la realització d'aquest mòdul han de subscriure un conveni de col·laboració entre el centre de formació i l'empresa on s'efectuen les pràctiques d'acord amb les instruccions per a la gestió del mòdul de pràctiques que estan disponibles a l'aplicació Conforcat ( conforcat.gencat.cat ).
Les empreses que acullin persones participants en pràctiques han d'informar a la representació legal de les persones treballadores dels convenis signats.
L'entitat de formació i l'empresa on es realitzin les pràctiques han de designar, cadascuna, un/a tutor/a entre el seu personal que serà responsable d'establir i acordar el programa de pràctiques, supervisarà, donarà suport tècnic i realitzarà el seguiment i avaluació de les persones participants.
La durada, el contingut i els criteris d'avaluació de les pràctiques realitzades en aquest mòdul s'han d'ajustar a allò previst en el reial decret que regula el certificat de professionalitat corresponent.
La gestió del mòdul de pràctiques es realitzarà a través de l'aplicació sBID, Banc Integrat de Dades del Servei Públic d'Ocupació de Catalunya ( http://soc.empresaiformacio.org/ ).
10.5 Les persones que acreditin una experiència laboral mínima de 3 mesos, que es correspongui amb les capacitats recollides en el mòdul de formació pràctica en centres de treball, poden sol·licitar al Consorci per a la Formació Contínua de Catalunya una certificació d'exempció.
La sol·licitud d'exempció del mòdul de formació pràctica en centres de treball, així com la documentació requerida per acreditar l'experiència laboral es pot trobar a l'apartat de tràmits de la pàgina web del Servei Públic d'Ocupació de Catalunya.
10.6 La subvenció del mòdul de formació pràctica en empresa s'estableix en cada convocatòria, d'acord amb el que preveu la base 15 d'aquest annex.
Aquesta subvenció ha d'anar destinada al finançament dels costos de l'activitat del personal tutor de l'entitat de formació.
No s'estableix un nombre mínim de persones participants en aquest mòdul, ja que aquest està condicionat al nombre de persones participants que estiguin exemptes de fer-lo.
10.7 Les empreses o els centres de treball on es realitzin les pràctiques relatives a aquest mòdul poden tramitar un ajut d'acord amb l'Ordre TRE/349/2008, de 9 de juliol, per la qual es regula el règim d'ajuts i beques a les persones treballadores desocupades i empreses establert en matèria de formació d'oferta, modificada per l'Ordre TRE/396/2009, de 2 de setembre.
El Consorci per a la Formació Contínua de Catalunya publicarà la corresponent convocatòria per a la concessió d'aquests ajuts i beques, d'acord amb la normativa reguladora del règim d'ajuts i beques a les persones treballadores en situació d'atur i empreses participants en accions de formació professional per a l'ocupació que estigui vigent en el moment corresponent.
10.8 El mòdul de formació pràctica no es pot iniciar més enllà de 4 mesos des de la finalització de l'últim mòdul formatiu i, en tot cas, la data límit de finalització és el darrer dia d'execució dels programes de formació regulats en aquesta Ordre.
10.9 Els certificats de professionalitat impartits en la modalitat de teleformació s'han de realitzar a través d'una plataforma virtual d'aprenentatge acreditada, segons el que estableix l'annex II de l'Ordre ESS/1897/2013, de 10 d'octubre.
L'avaluació dels certificats de professionalitat en aquesta modalitat s'ha de realitzar mitjançant un seguiment del procés d'aprenentatge i una prova d'avaluació final de caràcter presencial en una aula acreditada per aquella especialitat a Catalunya.
10.10 El personal tutor-formador que imparteix certificats de professionalitat en la modalitat de teleformació, a més dels requisits establerts al Reial decret 34/2008, de 18 de gener, modificat pel Reial decret 189/2013, de 15 de març, han d'acreditar una formació de, al menys, 30 hores de formació o experiència en aquesta modalitat i en la utilització de les tecnologies de la informació i comunicació.
En la planificació de l'acció formativa s'ha d'establir un mínim de dedicació del personal tutor-formador de 10 hores setmanals per cada 20 alumnes, incloent-hi les activitats presencials.
11.1 Les entitats beneficiàries que imparteixin la formació han de lliurar a cada persona participant que hagi finalitzat la formació un certificat i/o diploma acreditatiu d'haver realitzat l'acció formativa, en el qual ha de constar com a mínim l'expedient, la denominació de l'acció, número d'acció i grup, modalitat d'impartició, els continguts formatius, els dies en els quals s'ha desenvolupat, les hores de formació rebudes, amb especificació, si s'escau, de les hores presencials i de teleformació, l'entitat de formació que ha impartit l'acció i l'entitat sol·licitant del programa de formació.
11.2 Quan la formació a impartir condueixi a l'obtenció certificats de professionalitat, la certificació d'aquesta formació s'ha de realitzar segons els requisits que es determinen al Reial decret 34/2008, de 18 de gener, pel qual es regulen els certificats de professionalitat, modificat pels Reial decret 1675/2010, de 10 de desembre, i el Reial decret 189/2013, de 15 de març, així com els reials decrets que regulen cada certificat de professionalitat.
En tot cas, el certificat i/o diploma acreditatiu ha d'identificar clarament que es tracta d'una formació conduent a l'adquisició d'un certificat de professionalitat, la normativa de referència i la qualificació obtinguda en el procés d'avaluació.
11.3 Els certificats i/o diplomes acreditatius han d'incloure el distintiu del Consorci i el logotip del Servei Públic d'Ocupació Estatal.
Els models dels diplomes es troben a la pàgina web del Consorci ( conforcat.gencat.cat ).
11.4 Els certificats i/o diplomes acreditatius s'han lliurar o trametre a les persones participants en el termini màxim de dos mesos a comptar de l'endemà de la data de finalització de l'acció formativa en la qual hagin participat.
Les entitats beneficiàries han de conservar l'acreditació del lliurament dels diplomes de formació a les persones participants.
11.5 En la resolució de convocatòria es podrà preveure el model de certificat i/o diploma i el procediment d'emissió i lliurament.
12.1 Poden participar en les accions de formació previstes en aquesta Ordre, les persones treballadores ocupades en els termes i condicions que es determinen a continuació:
a) Les persones treballadores assalariades que presten els seus serveis en empreses privades o entitats públiques no incloses en l'àmbit d'aplicació dels acords de formació de les administracions públiques i que cotitzen a la Seguretat Social en concepte de formació professional per a l'ocupació.
b) Les persones treballadores que es trobin en alguna de les situacions següents: persones treballadores fixes discontinues en els períodes de no ocupació, persones treballadores que accedeixin a la situació de desocupació quan es trobin en període formatiu o persones treballadores acollides a la regulació d'ocupació en els seus períodes de suspensió d'ocupació.
c) Les persones treballadores adscrites al sistema especial per a persones treballadores per compte aliena incloses en el règim general de la Seguretat Social durant els períodes d'inactivitat, el règim especial de persones treballadores autònoms, el del mar i a aquelles altres de la Seguretat Social que no cotitzin per formació professional.
d) Les persones cuidadores de les persones en situació de dependència poden participar en la formació de les accions formatives específiques pròpies de la seva activitat.
e) El personal al servei de les administracions públiques només pot participar en les accions formatives transversals previstes a la base 2 d'aquest annex, amb el límit màxim del 10% del total de persones participants del programa formatiu.
f) Les persones treballadores pertanyents a la plantilla de les entitats beneficiàries o proveïdores dels programes de formació regulats en aquesta Ordre, poden participar en les accions formatives que aquesta gestioni fins a un límit del 10% del total de participants del programa, sense superar, en cap cas, el límit del 10% del total de les seves persones treballadores en plantilla.
12.2 Les persones treballadores desocupades inscrites en el Servei Públic d'Ocupació de Catalunya.
La participació de les persones treballadores desocupades no pot superar el 30% del total de persones participants.
Dins d'aquests límits, en les convocatòries es podrà establir un altre percentatge en funció de la conjuntura del mercat laboral en cada moment.
En cas de persones participants desocupades que realitzin una formació que impliqui un itinerari de qualificació, la participació es considerarà una única vegada als efectes del 30%.
Aquestes persones poden ser beneficiàries de les beques i ajuts previstos a l'Ordre TRE/349/2008, de 9 de juliol, modificada per l'Ordre TRE/396/2009, de 2 de setembre, i d'acord amb la convocatòria corresponent per a la concessió d'aquests ajuts i beques que es preveu a la base 10.7 d'aquest annex.
Les beques i ajuts s'atorgaran mitjançant règim de concessió directa, d'acord amb l'article 6.5.d) de la Llei 30/2015, de 9 de setembre, pel Consorci per a la Formació Contínua de Catalunya, que també ordenarà i farà el pagament material mitjançant transferència bancària, als comptes dels quals siguin titulars les persones, físiques o jurídiques, beneficiàries d'aquestes beques i ajuts.
12.3 La consideració de persona treballadora ocupada o desocupada ve determinada per la situació laboral en què es trobi a l'inici de la formació.
12.4 Les persones treballadores no poden participar dues o més vegades en la mateixa acció formativa per a cada convocatòria.
12.5 En les convocatòries es podran establir col·lectius destinataris específics amb caràcter general o per accions formatives concretes.
13.1 Tenen prioritat per participar en els programes de formació regulats en aquesta Ordre, sens perjudici del que s'estableixi en les respectives convocatòries:
a) Les persones treballadores ocupades pertanyents als col·lectius següents: persones treballadores de petites i mitjanes empreses, dones, persones afectades i víctimes del terrorisme i de la violència de gènere, majors de 45 anys, persones treballadores amb baixa qualificació i persones amb discapacitat.
b) Les persones aturades pertanyents als col·lectius següents: dones, joves, persones amb discapacitat, persones afectades i víctimes del terrorisme i de la violència de gènere, de llarga durada, majors de 45 anys i persones amb risc d'exclusió social, d'acord amb el previst en cada cas per les prioritats establertes en la política nacional d'ocupació i en l'Estratègia Europea d'Ocupació.
c) Les persones cuidadores no professionals que atenen a les persones en situació de dependència, a què fa referència la base 12.1.d) d'aquest annex.
13.2 S'entén per persones treballadores de baixa qualificació als efectes d'aquesta Ordre, les persones que en el moment de l'inici de l'acció formativa estiguin incloses en un dels grups de cotització següents: 06, 07, 09 o 10.
També tenen aquesta consideració les persones en situació d'atur o les persones treballadores autònomes que no tinguin un carnet professional, un certificat de professionalitat de nivell 2 o 3, un títol de formació professional o una titulació universitària.
13.3 En cas dels certificats de professionalitat, han de tenir prioritat a l'accés de la formació aquelles persones que hagin superat un o diversos mòduls o unitats formatives del mateix certificat o que acreditin alguna de les unitats de competència del certificat.
14.1 Les persones treballadores han de sol·licitar la participació en les accions formatives mitjançant el model de sol·licitud que li facilitarà l'entitat beneficiària.
Les entitats beneficiàries de les subvencions han de custodiar les sol·licituds de participació i tenir-les a disposició dels òrgans d'avaluació, control i seguiment.
14.2 Les entitats beneficiàries han de realitzar la selecció de les persones treballadores que participen en les accions formatives, atenent les prioritats i els requeriments del programa de formació, i als criteris d'igualtat i objectivitat, així com de comprovar que les persones participants disposen dels requisits d'accés o de les competències bàsiques per realitzar l'acció formativa.
En aplicació de la Llei 17/2015, de 21 de juliol, d'igualtat efectiva de dones i homes, les entitats beneficiàries han d'incorporar la perspectiva de gènere en els processos de selecció per incrementar el percentatge de dones en aquelles accions formatives en les quals hi estan poc presents.
15.1 La quantia de la subvenció atorgada no pot superar el cost total del programa de formació.
15.2 Els criteris que es tindran en compte per determinar la quantia de les subvencions són el cost del programa de formació, els altres ajuts rebuts, la puntuació obtinguda pels criteris de valoració i les disponibilitats pressupostàries.
En cap cas, l'import de les subvencions concedides pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar per l'entitat beneficiària.
15.3 La quantia de la subvenció es determina mitjançant el producte del nombre d'hores pel nombre de persones participants i per l'import del mòdul específic corresponent, per a cadascuna de les accions formatives convocades i de les pràctiques professionals no laborals que conformen el programa de formació.
L'import dels mòduls específics s'establirà, per a cada convocatòria, mitjançant resolució de la Presidència del Consorci, en base a un informe tècnic motivat, en el qual s'han de preveure les variables tècniques, econòmiques i financeres que s'han tingut en compte per a la determinació del mòdul.
16.1 Les despeses subvencionables es regeixen pel que estableix l'article 31 de la Llei 38/2003, de 17 de novembre, general de subvencions.
16.2 Es considera despesa realitzada la que hagi estat efectivament pagada amb anterioritat a la finalització del període de justificació previst en cada convocatòria.
16.3 Es considera despesa subvencionable la que, de manera inequívoca, respongui a la naturalesa de l'activitat subvencionada, resulti estrictament necessària i es realitzi en el termini i les condicions que determini aquesta Ordre, així com les que puguin preveure les corresponents convocatòries.
En cap cas, el cost dels béns o serveis subvencionats pot superar el seu valor de mercat.
17.1 El procediment per a l'atorgament de les subvencions previstes en aquesta Ordre s'inicia d'ofici mitjançant la corresponent publicació al DOGC de la resolució de convocatòria de la persona titular de la Presidència del Comitè Executiu del Consorci.
17.2 Les sol·licituds i altres tràmits associats al procediment de concessió i la seva justificació s'han de presentar exclusivament per mitjans telemàtics, acompanyades de la documentació que preveu aquesta Ordre i altra documentació que prevegi la convocatòria, i sempre signades electrònicament a través del sistema de signatura electrònica que determini la pròpia Seu electrònica.
La corresponent resolució de convocatòria detallarà els terminis de presentació de les sol·licituds i la resta de tràmits associats i en facilitarà els enllaços.
Així com l'accés a les aplicacions informàtiques corresponents on les entitats mecanitzaran les accions formatives que sol·licitaran.
17.3 En el formulari de sol·licitud s'ha de fer constar:
b) Identificació i signatura del/de la representant legal autoritzat/ada que formula la sol·licitud.
c) Quantia de la subvenció sol·licitada.
d) Número d'expedient de la sol·licitud.
e) Documentació annexa a la sol·licitud.
17.4 Una entitat de formació només pot presentar-se individualment o, bé, participar en una de les agrupacions previstes a la base 3.1.b) d'aquest annex.
L'incompliment d'aquest límit comporta l'admissió a tràmit de la sol·licitud presentada per l'entitat de formació en darrer lloc i/o l'anul·lació d'aquesta entitat de formació de l'agrupació de la qual formi part.
17.5 Tanmateix, una entitat de formació únicament pot participar en una de les agrupacions previstes a la base 3.1.b) d'aquest annex.
L'incompliment d'aquest límit comporta l'anul·lació d'aquesta entitat de formació de la sol·licitud o les sol·licituds presentades per l'agrupació o agrupacions de la qual formi part, excepte de la presentada en darrer lloc.
17.6 En les sol·licituds de les agrupacions previstes a la base 3.1.b) d'aquest annex, s'ha de fer constar expressament en la sol·licitud els compromisos d'execució assumits per cada membre de l'agrupació, així com l'import de la subvenció que ha d'aplicar cadascun en la seva condició de beneficiaris.
17.7 Les entitats sol·licitants no poden sol·licitar, en concepte de subvenció, per al finançament del programa de formació que presentin, una quantia que superi l'import màxim fixat per a cadascuna de les línies de subvenció establertes a la convocatòria.
Tampoc poden sol·licitar un import que superi el 10% de l'import mitjà justificat en la darrera convocatòria o en les tres darreres convocatòries justificades, segons el que resulti més beneficiós.
Aquesta limitació de l'import sol·licitat es podrà modular en proporció de l'import convocat.
Així mateix, cada convocatòria podrà establir límits per a cada àmbit transversal i/o sectorial.
17.8 En el supòsit d'interrupció per circumstàncies accidentals del funcionament de la Seu electrònica, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
Correspon a la persona interessada acreditar aquesta interrupció, aportant el corresponent codi de referència de la incidència oberta o documentació justificativa, perquè pugui efectuar el tràmit durant l'ampliació del termini.
17.9 La presentació de la sol·licitud de subvenció faculta l'Administració per verificar en qualsevol moment la veracitat de les dades que hi consten o es declaren, i a demanar que s'aporti la documentació complementària que consideri necessària per acreditar les dades que figuren a la sol·licitud.
La inexactitud, falsedat o omissió, de caràcter essencial, en qualsevol dada o document que acompanyi la sol·licitud de subvenció o la documentació corresponent a altres tràmits, o que consti en una declaració responsable, deixen sense efecte aquest tràmit, des del moment en què es coneguin i prèvia audiència a la persona interessada, i, en conseqüència, comporten inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
17.10 La signatura de la sol·licitud comporta l'autorització al Consorci per a la Formació Contínua de Catalunya i, si escau, a l'Oficina de Gestió Empresarial (OGE), per obtenir per mitjans electrònics les dades relatives a les obligacions tributàries i de la Seguretat Social.
A més, també es consultarà les dades relatives al DNI de la persona representant legal, NIF de l'entitat sol·licitant, constitució, estatuts i altres documents fundacionals, mitjançant la consulta al Registre d'Entitats, al Registre Mercantil, i al Registre de Cooperatives i Societats Laborals, i a qualsevol altre registre que permeti la interoperabilitat, sempre que aquestes dades estiguin disponibles en els esmentats registres.
17.11 La identificació i la signatura electrònica de les entitats beneficiàries es faran a través dels sistemes d'identificació i signatura electrònica admesos per la Seu electrònica d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones que presentin sol·licituds s'han d'identificar i signar electrònicament, mitjançant mecanismes d'identificació i signatura de nivell mitjà de seguretat o de nivell superior.
En el supòsit que l'import total de la subvenció adjudicada superi un total de 60.000,00 euros, es requerirà un nivell alt de seguretat en la identificació i la signatura electrònica, per al tràmit d'acceptació de la subvenció o bé en el tràmit de justificació.
També caldrà que disposi de certificat digital cadascuna de les persones representants legals de les entitats que presentin una sol·licitud de subvenció en forma d'agrupació.
17.12 Si la sol·licitud no reuneix els requisits establerts en aquesta Ordre i en la convocatòria corresponent, el Consorci o, si escau, la OGE han de requerir a l'entitat perquè, en un termini de 10 dies hàbils, esmeni els defectes o adjunti els documents preceptius, llevat de la previsió de la base 19.1 d'aquest annex, amb la indicació que, si no ho fa, es considera que desisteix de la seva petició, prèvia resolució, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.
Documentació a presentar adjunta a la sol·licitud
18.1 La documentació presentada juntament amb la sol·licitud o amb els altres tràmits associats al procediment de concessió, pot ser una còpia autèntica, o bé una còpia simple, sempre que, en aquest darrer cas, es manifesti a través d'una declaració que els documents adjuntats són còpies idèntiques dels documents originals.
Amb la sol·licitud s'ha d'adjuntar la documentació que es detalla en els apartats que venen a continuació.
18.2 Declaració responsable relativa al compliment dels requisits i obligacions següents:
a) La sol·licitud inclourà les declaracions responsables relatives al compliment dels requisits i les obligacions, recollides en les bases 4 i 36.y) d'aquest annex, així com aquelles derivades de la mateixa presentació.
En aquest sentit, cal tenir en compte el que indica l'article 28.7 de la Llei 39/2015, d'1 d'octubre, que estableix que les persones interessades es responsabilitzen de la veracitat dels documents que presentin.
b) Disposar de l'escriptura de constitució de la societat i d'inscripció dels seus estatuts en el Registre Mercantil o en el r egistre corresponent.
c) Disposar de facultats de representació de l'empresa, d'acord amb la corresponent escriptura notarial inscrita en el Registre Mercantil o en el Registre corresponent, si escau.
d) Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial aplicable.
e) Mantenir un sistema de comptabilitat separada o un codi comptable adequat en relació a les transaccions relacionades amb les actuacions.
18.3 Memòria justificativa de la capacitat tècnica de l'entitat sol·licitant per a la gestió del programa de formació que sol·licita, en els termes que determinen les bases 4.1.i) i 6.a) d'aquest annex, i en la qual s'ha de proporcionar, almenys, la informació relativa a l'experiència en el desenvolupament d'accions de formació similars i altres activitats formatives, i indicació dels recursos tècnics de què disposa l'entitat sol·licitant.
18.4 Programa de formació que ha d'executar l'entitat sol·licitant i que ha de contenir, almenys, la informació assenyalada en la base 6 d'aquest annex.
18.5 Quan la signatura electrònica de la persona que signa la sol·licitud acredita la representativitat amb què actua no és necessari aportar més documentació en relació amb la representació.
18.6 En cas d'agrupacions de persones sense personalitat jurídica, document de nomenament de la persona representant o apoderada única de l'agrupació, amb poders suficients per sol·licitar, gestionar i percebre les subvencions corresponents, i per complir les obligacions que, com a entitat beneficiària, correspon a l'agrupació, d'acord amb el que preveu l'article 11.3 de la Llei 38/2003, de 17 de novembre, general de subvencions.
18.7 Full de domiciliació bancària degudament emplenat, d'acord amb el model del Departament de la Vicepresidència i d'Economia i Hisenda que està disponible a la pàgina web del Consorci ( conforcat.gencat.cat ).
Només s'ha d'aportar el full de domiciliació bancària en cas de canvi de dades o si és el primer cop que es sol·licita un ajut o una subvenció al Departament de Treball, Afers Socials i Famílies, al Servei Públic d'Ocupació de Catalunya o al Consorci per a la Formació Contínua de Catalunya.
18.8 En cas que els documents ja es trobin en poder de qualsevol dels Departaments de la Generalitat de Catalunya, aquests no es requeriran en aplicació del que preveu l'article 28.3 de la Llei 39/2015, d'1 d'octubre, del procediment administratiu comú de les administracions públiques, modificat per la Llei orgànica 3/2018, de 5 de desembre, de protecció de dades personals i garantia dels drets digitals.
A aquests efectes, l'entitat interessada ha de declarar en la sol·licitud de subvenció el lloc, la data, i l'òrgan davant del qual es va presentar la documentació, i l'Administració els ha de recavar electrònicament, sempre que l'entitat interessada no s'hi oposi expressament, fet que faria necessària l'aportació de la documentació.
Excepcionalment, si l'Administració no pogués recavar aquests documents, podrà sol·licitar-los novament a l'entitat interessada.
18.9 En cas que s'hagi de presentar juntament amb la sol·licitud de subvenció documentació addicional a l'esmentada en aquesta Ordre, el detall d'aquesta documentació estarà en la corresponent convocatòria.
19.1 L'incompliment dels requisits no esmenables o del termini de presentació de sol·licituds que estableix aquesta Ordre comporta la inadmissió de la sol·licitud.
En tot cas, no s'admetran a tràmit, sense possibilitat d'esmena i procedint-se al seu arxiu, les sol·licituds que es presentin fora del termini establert en aquesta convocatòria, les que no respectin els límits establerts en la mateixa, les que no responguin amb la finalitat de la convocatòria, i les que manquin d'algun dels requisits següents:
b) Identificació i signatura de la persona representant legal autoritzada que formula la sol·licitud.
c) Memòria i accions formatives que conformen cada programa.
d) Quantia de la subvenció sol·licitada.
19.2 La manca de presentació de qualsevol dels documents que preveuen les bases 17 i 18 d'aquest annex o la manca d'esmena dels requisits esmenables en el termini de 10 dies hàbils i amb el requeriment previ, comporta el desistiment de la sol·licitud.
19.3 Les entitats sol·licitants poden desistir de la seva sol·licitud per escrit, abans de l'atorgament, i l'òrgan instructor l'ha d'acceptar emetent la resolució corresponent.
19.4 Prèviament a la concessió de les subvencions, la persona titular de la Direcció del Consorci per a la Formació Contínua de Catalunya ha de resoldre sobre la inadmissió o el desistiment de les sol·licituds i ha de notificar aquesta a les entitats interessades mitjançant la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ), sens perjudici que es pugui utilitzar addicionalment altres mitjans electrònics.
19.5 Contra aquesta resolució, que no exhaureix la via administrativa, es pot interposar recurs d'alçada davant la persona titular de la Secretaria General del Departament de Treball, Afers Socials i Famílies en el termini d'un mes a comptar de la publicació o la notificació.
20.1 Els criteris de valoració aplicables a les sol·licituds de subvenció, dels dos tipus de programes, presentades en el marc d'aquest procediment de concurrència competitiva són els següents:
a) Bloc I. Capacitat acreditada de l'entitat sol·licitant per desenvolupar el programa de formació presentat (40 punts).
- Experiència prèvia en gestió i execució de formació professional.
- Adequació del programa de formació sol·licitat a l'entorn productiu al que s'adreça.
- Grau d'execució de la formació realitzada en altres convocatòries de formació professional per a persones treballadores ocupades a Catalunya.
Per a la valoració tècnica d'aquest bloc I es considera l'execució dels resultats dels exercicis anteriors.
Aspectes tècnics relatius a la qualitat del programa de formació (40 punts).
D'acord al Model de Qualitat, establert a la base 34 d'aquest annex, els aspectes a considerar són els següents:
Per a la valoració tècnica d'aquest bloc II es consideren els resultats de l'explotació dels indicadors vinculats al Model de Qualitat i dels resultats dels exercicis anteriors.
Adequació i dimensió del programa de formació (20 punts).
- Adequació de les accions formatives del programa de formació a les àrees prioritàries.
- Volum de col·lectius prioritaris en relació amb el total de participants destinataris.
Per a la valoració tècnica d'aquest bloc III es considera l'execució dels resultats dels exercicis anteriors.
20.2 La puntuació total màxima dels programes de formació per l'aplicació dels criteris de valoració serà de 100 punts i la mínima per concórrer serà de 60 punts, llevat que la convocatòria prevegi una altra puntuació mínima per passar a concurrència.
La manera d'aplicar i d'acreditar els apartats de cadascun dels blocs dels criteris de valoració constarà a la resolució de convocatòria corresponent.
Les convocatòries podran establir puntuacions negatives en alguns criteris segons dades declarades o en funció de l'actuació de les entitats sol·licitants.
20.3 La valoració de les sol·licituds dels programes de formació es realitza d'acord amb criteris de valoració establerts en aquesta base, i la metodologia de valoració tècnica per al procediment de concurrència de cada resolució de convocatòria.
20.4 Les sol·licituds que han estat acceptades a tràmit i han superat la puntuació mínima de 60 punts en la valoració tècnica, passen a la fase de concurrència.
20.5 La quantia subvencionable és el resultat del sumatori dels imports de cada acció formativa aprovada, import ajustat, d'acord amb el que estableix la base 15.3 d'aquest annex.
20.6 Les sol·licituds s'ordenen de major a menor segons la puntuació obtinguda per a cada una de les línies convocades o, en el seu cas, per a cadascun dels àmbits transversals o sectorials.
20.7 Es proposa l'atorgament de les sol·licituds segons l'ordre de major a menor puntuació, fins esgotar l'import convocat i tenint en compte els imports fixats per a cada àmbit, en cas dels programes de formació transversal, i de cada àmbit sectorial, en cas dels programes sectorials.
En cas que es produeixin romanents entre l'import convocat i la suma dels imports de les sol·licituds amb proposta d'atorgament, aquests romanents s'incorporaran en els àmbits segons es determini en la convocatòria corresponent.
Quan el romanent sigui inferior, en euros, al nombre de sol·licituds proposades, l'import s'adjudicarà a la sol·licitud amb major puntuació.
En cas que, un cop redistribuïts els romanents, la suma de l'import atorgat sigui superior en 1 euro en relació amb l'import màxim de convocatòria, la diferència es detraurà de la sol·licitud amb menor valoració.
20.8 En cas que es produeixi un empat entre l'última sol·licitud amb proposta d'atorgament i la següent, a igual puntuació, es subvenciona aquella sol·licitud que obtingui major puntuació en la valoració tècnica de l'apartat b) de la base 20.1 d'aquest annex.
En cas que aquesta puntuació també fos coincident, es subvenciona la sol·licitud que tingui major puntuació a l'apartat a) de la base 20.1 d'aquest annex.
En cas que aquesta puntuació també fos coincident, es subvenciona la sol·licitud que tingui major puntuació a l'apartat c) de la base 20.1 d'aquest annex.
En cas que tinguin la mateixa puntuació en aquest últim apartat, es subvencionen els programes de formació en proporció a la subvenció sol·licitada i els fons disponibles que resten per assignar.
21.1 El procediment de concessió de les subvencions regulades en aquesta Ordre és el de concurrència competitiva, i s'inicia d'ofici l'endemà de la data de publicació de la convocatòria corresponent en el Diari Oficial de la Generalitat de Catalunya.
21.2 L'òrgan competent per instruir el procediment de concessió de les subvencions previstes en aquesta Ordre és la persona titular de la Direcció del Consorci per a la Formació Contínua de Catalunya, que verificarà que les entitats sol·licitants compleixen els requisits per ser beneficiàries de les subvencions i avaluarà les sol·licituds d'acord amb els criteris indicats a la base 20 d'aquest annex.
21.3 Un cop avaluades les sol·licituds per l'òrgan instructor, aquest ha de formular una proposta d'acord al Comitè Executiu del Consorci amb els resultats de la valoració de les sol·licituds i la determinació de la quantia de la subvenció.
En base a l'informe del Comitè Executiu del Consorci, l'òrgan instructor formula la proposta de resolució provisional.
21.4 La proposta de resolució provisional ha de contenir la llista d'entitats sol·licitants proposades per ser beneficiàries de les subvencions i les entitats que formen part de la llista de reserva, si n'hi ha, degudament detallada en funció de la puntuació obtinguda, així com la llista de denegacions.
21.5 La proposta de resolució provisional s'ha de notificar a les entitats sol·licitants mitjançat el Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ).
21.6 La proposta de resolució provisional ha de contenir, si escau, el requeriment del document d'acceptació de la subvenció i de la reformulació del programa de formació de la sol·licitud.
Les entitats proposades com a beneficiàries de les subvencions que hagin de reformular l'import de la sol·licitud han de presentar, dins el termini de 10 dies hàbils, el document d'acceptació de la subvenció, segons model normalitzat disponible a l'aplicació Conforcat, i ajustar el programa de formació de la sol·licitud a la quantitat establerta en la proposta de resolució provisional, amb caràcter previ a la resolució d'atorgament, ampliant o reduint el nombre de participants previstos per a cadascuna de les accions formatives amb el límit o condició que s'indiqui en la proposta de resolució provisional.
A través del document d'acceptació, les entitats proposades com a beneficiàries també poden desistir de la subvenció, d'acord amb el que s'estableix a la base 19 d'aquest annex.
En aquest cas, si l'entitat beneficiària no presenta l'acceptació del programa de formació ajustat dins del termini establert, s'entén que desisteix de la sol·licitud de subvenció i s'emetrà la corresponent resolució.
21.7 Dins del mateix termini de 10 dies hàbils, les entitats sol·licitants poden realitzar el tràmit d'audiència i presentar al·legacions, que es tindran en compte en el moment de resoldre.
21.8 Transcorregut el termini de 10 dies esmentat, l'òrgan instructor ha de formular la proposta definitiva de concessió de les subvencions a la vista, en tot cas, de la proposta de resolució provisional, de la documentació addicional presentada per les entitats beneficiàries proposades, de les acceptacions i de les comprovacions realitzades d'ofici, i l'ha d'elevar a l'òrgan competent per dictar la resolució d'atorgament.
21.9 En el supòsit que alguna de les entitats proposades per ser beneficiàries no accepti la subvenció o desisteixi de la sol·licitud, s'atorgarà la subvenció a l'entitat sol·licitant que no ha exhaurit el finançament que li corresponia per la seva valoració tècnica, i en cas que restin romanents, s'atorgarà per ordre de puntuació a la llista de reserva de l'àmbit transversal o sectorial, sempre que s'hagi alliberat crèdit suficient per atendre les sol·licituds següents amb igual puntuació, prèvia aportació de la documentació a què es refereix l'apartat 6 d'aquesta base i de l'acceptació de la subvenció, si escau.
22.1 L'òrgan competent per dictar la resolució d'atorgament és la persona titular de la Presidència del Comitè Executiu del Consorci, a proposta de la persona titular de la Direcció del Consorci.
22.2 El termini màxim per emetre la resolució i notificar-la és de 6 mesos, a comptar des de la data de la publicació de la convocatòria al Diari Oficial de la Generalitat de Catalunya.
22.3 La resolució d'atorgament ha de ser sobre el pressupost acceptat, degudament motivada i ha de contenir, com a mínim, la identificació de les entitats sol·licitants a les quals es concedeix la subvenció, la puntuació, l'import i, en el cas que s'autoritzin bestretes, la justificació de l'execució de l'objecte de la subvenció, la forma i la quantia de les garanties que, si s'escau, ha de presentar l'entitat beneficiària; i la llista de reserves.
En cas d'entitats agrupades en la resolució d'atorgament ha de constar l'import de la subvenció a executar per cada membre de l'agrupació.
22.4 La resolució de denegació ha de contenir, com a mínim, la llista d'entitats amb la puntuació obtinguda i el motiu de denegació.
22.5 La resolució d'atorgament o de denegació de les subvencions s'ha de notificar a les entitats interessades mitjançat el Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ).
22.6 En cas que l'òrgan concedent no dicti i notifiqui la resolució en el termini de 6 mesos, s'entendrà que la sol·licitud ha estat desestimada, d'acord amb l'article 54.2 e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
22.7 La resolució d'atorgament o de denegació de la subvenció, que no exhaureix la via administrativa, pot ser objecte de recurs d'alçada davant de la persona titular de la Secretaria General del Departament de Treball, Afers Socials i Famílies, en el termini d'un mes, a comptar de l'endemà de la notificació de la resolució, segons el que estableix l'article 121 de la Llei 39/2015, d'1 d'octubre, del procediment administratiu comú de les administracions públiques, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
22.8 L'atorgament de les subvencions està supeditat a la possibilitat de reducció parcial o total de la subvenció, abans que no es dicti la resolució definitiva d'atorgament, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
22.9 Les entitats beneficiàries poden accedir a la informació detallada dels programes de formació aprovats, a través de l'aplicació informàtica Conforcat ( conforcat.gencat.cat ).
El termini d'execució dels programes de formació és el que s'estableix en la resolució de convocatòria corresponent.
L'activitat formativa s'ha d'iniciar dins de l'any natural d'atorgament de la subvenció i s'ha de dur a terme d'acord amb el que estableixen aquesta Ordre, la convocatòria, la resolució d'atorgament de la subvenció i el programa de formació aprovat.
24.1 Prèviament al reconeixement de l'obligació de cadascun dels pagaments, s'ha de comprovar d'ofici que les entitats beneficiàries estiguin al corrent de les seves obligacions tributàries i davant la Seguretat Social, llevat que s'acrediti que els esmentats deutes es troben ajornats, fraccionats o quan s'hagués acordat la seva suspensió.
En cap cas es poden realitzar pagaments anticipats a les entitats beneficiàries en els supòsits previstos a l'article 34.4, paràgraf quart, de la Llei 38/2003, de 17 de novembre, general de subvencions.
Així mateix, no es pot realitzar el pagament de la subvenció quan l'entitat sigui deutora per resolució ferma de procedència de reintegrament.
24.2 Els pagaments es faran mitjançant una transferència bancària, al compte corrent comunicat per l'entitat beneficiària i de la qual sigui titular.
24.3 Una vegada dictada la resolució d'atorgament i amb caràcter previ a l'inici de l'activitat formativa, es podrà fer una bestreta que, en cap cas, podrà superar el límit màxim del 25% de l'import concedit.
Igualment, es podrà fer el pagament d'una nova bestreta de fins a un 35% addicional, un cop acreditat l'inici de l'acció formativa.
Igualment, es podrà pagar, a petició de la entitat beneficiària, una única bestreta de fins el 60% de l'import atorgat, un cop acreditat l'inici de l'activitat.
El 40% restant de l'import atorgat o de l'import efectivament executat, s'ha de fer efectiu una vegada finalitzada i justificada la subvenció atorgada, mitjançant la presentació de la documentació prevista a les bases 34 i 35 d'aquest annex, d'acord amb el que estableix aquesta Ordre i la normativa aplicable.
Les bestretes i els pagaments restants s'han de fer efectius en el termini màxim de 3 mesos, a comptar des de la presentació per l'entitat beneficiària de la documentació requerida per sol·licitar la bestreta.
En cas del 40% restant, en el termini màxim de 6 mesos des de la presentació de la justificació a través de mòduls específics dels programes de formació.
24.4 En cas que les bestretes pagades a les entitats beneficiàries generin rendiments financers, aquests incrementaran l'import de la subvenció atorgada i s'aplicaran igualment a l'activitat subvencionada.
24.5 Quan l'òrgan concedent ho consideri oportú, la resolució d'atorgament de la subvenció pot establir, de forma motivada, la prestació d'una garantia, per poder procedir al pagament de la bestreta.
En aquest supòsit, i amb caràcter previ al pagament de la bestreta, s'ha d'acreditar haver dipositat a la Caixa General de Dipòsits la corresponent garantia financera a disposició del Consorci i per l'import total de la bestreta, d'acord amb el que disposa el Decret 221/1999, de 27 de juliol, pel qual s'aprova el Reglament de la Caixa General de Dipòsits de la Generalitat de Catalunya, i s'unifica el règim de les garanties que davant seu es poden presentar.
La garantia s'ha de retornar a l'entitat beneficiària quan aquesta hagi justificat la subvenció concedida, s'hagi emès la resolució definitiva de liquidació i, si s'escau, hagi reintegrat la subvenció rebuda no utilitzada, els corresponents interessos de demora i els rendiments financers no aplicats.
En cas contrari, un cop instruït el procediment de revocació corresponent, s'ha d'executar l'aval.
- 25 Revisió i variacions de la subvenció
25.1 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos per a la mateixa finalitat, fora dels casos permesos en les normes reguladores, podrà donar lloc a la modificació de la resolució d'atorgament, en els termes establerts en la normativa reguladora de la subvenció.
25.2 L'entitat beneficiària ha de proposar a l'òrgan concedent qualsevol canvi que, dins de la mateixa finalitat, es pugui produir en la destinació de la subvenció que, si s'escau, ha d'ésser expressament autoritzat per l'òrgan concedent, en els termes de l'article 95.e) del Decret legislatiu 3/2002 de 24 de desembre, pel qual s'aprova el text refós de la Llei de finances públiques de Catalunya.
25.3 Aquesta modificació s'ha de fonamentar de forma justificada i amb caràcter excepcional durant el període d'execució de l'activitat subvencionada i formalitzar-se amb caràcter immediat al seu esdeveniment i, en tot cas, abans de la finalització del termini d'execució.
En tot cas, la modificació només es pot autoritzar si no vulnera el procediment de concurrència competitiva, ni perjudica drets de tercers.
A les modificacions que afectin exclusivament el nombre de persones participants en les accions formatives, dins d'un àmbit transversal o sectorial, no és aplicable el que disposa aquest apartat, sempre que no suposi minoració de la valoració tècnica obtinguda en la sol·licitud de subvenció i la concurrència competitiva, o comporti la modificació de la resolució d'atorgament.
25.4 Les sol·licituds de modificació s'han de sotmetre a l'òrgan instructor.
L'òrgan concedent, a proposta de l'òrgan instructor, ha de dictar resolució acceptant o denegant la modificació proposada en el termini d'un mes des de la data en què la sol·licitud ha tingut entrada en el registre de l'òrgan competent per a la seva tramitació.
Un cop transcorregut aquest termini sense haver-ne notificat resolució expressa, la sol·licitud es pot entendre desestimada.
Les entitats beneficiàries no poden subcontractar amb tercers l'execució de l'activitat formativa que se'ls adjudiqui.
A aquests efectes, la contractació del personal docent, entès com a persona física que imparteix la formació, no es considera subcontractació.
Tampoc es considera subcontractació la contractació d'aquelles altres despeses en què hagi d'incórrer el beneficiari per a la realització per si mateix del programa de formació subvencionat.
L'entitat beneficiària ha de comptar amb mitjans propis per a les funcions de programació i coordinació del programa de formació, assumint, en tot cas, la responsabilitat de l'execució de l'activitat subvencionada davant l'Administració Pública, havent d'assegurar el desenvolupament satisfactori de les funcions dels organismes de seguiment i control.
- 27 Execució dels programes de formació
27.1 Durant l'execució del programa de formació no es poden incloure accions formatives no aprovades, ni modificar la durada ni la modalitat d'aquestes, llevat de les modificacions previstes a la base 25 d'aquest annex i de la resolució corresponent de l'òrgan concedent.
27.2 L'execució de les accions formatives conduents a certificats de professionalitat s'ha de realitzar segons els requisits establerts en la normativa que regula aquest tipus de formació i les instruccions específiques que pugui determinar el Consorci en aplicació d'aquesta normativa que es publiquen a la seva pàgina web ( conforcat.gencat.cat ).
27.3 En cas que en l'execució del programa de formació no es compleixen les condicions d'execució compromeses, en la liquidació del programa s'iniciarà procediment de revocació d'acord amb el que estableix la base 38 d'aquest annex en relació amb els incompliments.
27.4 Les entitats beneficiàries han de comunicar l'inici i l'acabament dels grups de les accions formatives, així com qualsevol modificació posterior.
Les comunicacions esmentades s'han de realitzar telemàticament a través de l'aplicació Conforcat ( conforcat.gencat.cat ), respecte de tots els grups de les accions formatives que s'iniciïn a partir de la data de notificació de la resolució d'atorgament de la subvenció.
La falta de comunicació en els terminis establerts implicarà que la corresponent acció formativa o grup de participants es consideri no realitzada a efectes de justificació de la subvenció, excepte en cas que la no comunicació en termini sigui per causes imprevistes, degudament justificades i comunicades en el moment en què es produeixin.
27.5 L'inici de cadascun dels grups de les accions formatives, el lloc, data i horari, s'ha de comunicar almenys tres dies naturals abans de la seva realització en cas dels grups d'accions formatives que tinguin una durada igual o inferior a deu dies naturals.
En la resta dels casos aquesta comunicació es pot realitzar el mateix dia d'inici del curs.
Qualsevol modificació o cancel·lació d'un grup notificat s'ha de realitzar, almenys, amb un dia d'antelació sobre la data d'inici notificada prèviament.
27.6 Així mateix, i fins a completar el 25% d'hores del grup, s'ha de comunicar la relació de les persones participants a través de l'aplicació Conforcat ( conforcat.gencat.cat ).
Excepcionalment, en cas que el 25% d'hores de l'acció formativa coincideixi amb la primera sessió formativa, aquesta comunicació es pot realitzar en la sessió formativa següent.
En cas d'accions formatives vinculades a certificats de professionalitat, la comunicació s'ha de produir durant els 5 primers dies lectius des de l'inici de l'acció formativa, sempre que no s'hagi superat el percentatge esmentat del 25%.
27.7 El Consorci pot suspendre cautelarment un grup o una acció formativa quan s'observin circumstàncies que repercuteixin en el desenvolupament normal de la impartició de la formació mitjançant un procediment contradictori i la resolució corresponent.
27.8 Si es produeixen abandonaments de persones participants durant el primer 25% de la durada de l'acció formativa, es poden incorporar altres persones en el seu lloc.
En cas d'accions formatives vinculades a certificats de professionalitat, les incorporacions s'han de produir durant els 5 primers dies lectius des de l'inici de l'acció formativa, sempre que no s'hagi superat el percentatge esmentat del 25%.
27.9 Les accions formatives han d'incloure l'avaluació com una activitat de la pròpia acció i disposar dels instruments adients.
Un cop finalitzada l'acció formativa, l'entitat beneficiària ha d'informar del resultat de l'avaluació de cada persona participant en l'aplicació Conforcat ( conforcat.gencat.cat ).
27.10 La certificació de les persones participants de cadascun dels grups de les accions formatives s'ha de comunicar en un termini màxim de 2 mesos a comptar des del dia següent a la data de finalització, a través de l'aplicació Conforcat ( conforcat.gencat.cat ).
- 28 Publicitat de les accions formatives
28.1 L'entitat beneficiària de la subvenció ha de donar l'adequada publicitat al caràcter públic del finançament del programa i de l'activitat objecte de subvenció segons el que s'estableix a la base 36.k) d'aquest annex, sobre les obligacions de les entitats beneficiàries, i d'acord amb el que preveu l'article 31 del Reglament de la Llei general de subvencions, aprovat pel Reial decret 887/2006, de 21 de juliol.
28.2 L'entitat beneficiària ha de comunicar al Consorci els grups previstos amb un mes d'antelació als efectes de publicitat de les accions formatives en el cercador de cursos del web del Consorci o d'altres mitjans de difusió.
A tal efecte, el lloc d'impartició ha d'estar correctament identificat.
29.1 El Consorci ha d'elaborar un pla de seguiment i control per a cada convocatòria.
Les actuacions de seguiment i control del pla es realitzen mitjançant les actuacions de les comissions mixtes de seguiment i les actuacions assenyalades a la base 31 d'aquest annex, i cobreixen una mostra representativa dels recursos públics destinats a cada convocatòria.
29.2 Les entitats beneficiàries de les subvencions i els tercers relacionats amb l'objecte de la subvenció o la seva justificació s'han de sotmetre a les actuacions de seguiment i control que el Consorci realitzi i a les de control financer que corresponguin, d'acord amb el que preveuen els articles 97 i següents del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, i els articles 45 i 46 de la Llei 38/2003, de 17 de novembre, general de subvencions.
- 30 Comissió Mixta de Seguiment
30.1 Per a cada programa de formació s'ha de constituir una Comissió Mixta de Seguiment que ha d'estar integrada, al menys, per dos membres del Consorci i per dos membres de l'entitat beneficiària.
La Presidència de la Comissió l'exerceix un dels membres del Consorci.
30.2 La Comissió Mixta de Seguiment s'ha de convocar quan ho sol·liciti qualsevol de les parts.
Dels acords d'aquestes reunions s'ha d'informar al Comitè Executiu del Consorci.
30.3 Les funcions d'aquesta Comissió són:
a) Analitzar, valorar i fer un seguiment del desenvolupament del programa de formació i de les possibles modificacions que es produeixin durant la seva execució.
b) Si s'escau, formular una proposta de modificacions a l'òrgan concedent relatives a aspectes tècnics o formals de les accions formatives aprovades.
Quan la modificació afecti al nombre de persones participants que es preveu formar a cada acció formativa, l'esmentada modificació s'ha de realitzar d'acord amb el que determina la base 25.3 d'aquest annex.
L'adopció d'aquestes propostes requereix, en qualsevol cas, el vot favorable dels membres del Consorci.
c) Analitzar els resultats obtinguts en l'execució i l'avaluació de les accions formatives.
d) Resoldre els dubtes que puguin sorgir en l'execució i la justificació del programa de formació.
30.4 Les sessions i deliberacions de la Comissió Mixta de Seguiment s'han de realitzar d'acord amb el que preveu el capítol II del Títol I de la Llei 26/2010, de 3 d'agost, de règim jurídic i de procediment de les administracions publiques de Catalunya, que regula el règim jurídic dels òrgans col·legiats.
- 31 Actuacions de seguiment i control
Comprenen el seguiment de l'activitat formativa al lloc de la seva impartició i durant la realització d'aquesta, a través d'evidències físiques i testimonis obtinguts mitjançant entrevistes als i a les responsables de formació, alumnes participants i personal formador, a fi de realitzar una comprovació sobre l'execució de l'activitat formativa, continguts d'aquesta, nombre real de persones participants, instal·lacions i mitjans pedagògics, entre d'altres.
S'han de realitzar un cop finalitzada i justificada l'execució del programa de formació subvencionat a través d'evidències físiques i testimonials a fi de comprovar, entre d'altres, els extrems següents:
a) Compliment dels requisits per obtenir la condició d'entitat beneficiària.
b) Verificació dels compromisos adquirits en la sol·licitud i considerats en la valoració tècnica.
c) Execució de les accions formatives.
e) Lliurament a les persones participants del diploma o certificat de formació segons el que determina la base 11 d'aquest annex.
31.3 Per a les accions formatives conduents a certificats de professionalitat, el Consorci ha de comprovar que en les condicions de realització de l'acció formativa es compleixi el que estableixen les diferents normes que regulen aquest tipus de formació, segons el protocol específic de control per a aquestes accions, contingut en el pla de seguiment.
31.4 Quan el procés d'aprenentatge es desenvolupi mitjançant teleformació o aula virtual, les entitats han de facilitar amb la comunicació d'inici de les actuacions un perfil específic d'usuari de control i seguiment, facilitant les claus corresponents, per permetre l'accés a les persones que duguin a terme les tasques de control per part de les Administracions Públiques competents i realitzar així el seguiment de les accions formatives impartides.
Aquest perfil ha de ser almenys del mateix nivell que els que siguin tutors/ores de l'acció formativa i ha d'estar disponible fins a la liquidació de l'expedient.
31.5 El Consorci pot realitzar altres actuacions de seguiment i control que consideri necessàries en l'àmbit de les seves competències.
31.6 Així mateix, el Consorci podrà realitzar actuacions específiques de seguiment i de control arran de denúncies o de l'existència d'indicis de frau o d'irregularitats en l'execució de l'activitat formativa finançada a l'empara d'aquesta Ordre.
31.7 D'acord amb el que estableix l'article 18.3 de la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral, el Consorci pot recórrer al suport d'entitats externes especialitzades i independents per a l'execució de les activitats de seguiment i control de la formació.
Aquestes entitats han de ser alienes als òrgans de participació i governança del sistema de formació professional per a l'ocupació, així com a la impartició i a l'organització de la formació programada per tercers.
Aquest suport en el desenvolupament dels plans esmentats en cap cas pot suposar la delegació de les potestats públiques associades al seguiment i control de l'activitat formativa.
- 32 Qualitat i avaluació de la formació.
32.1 El Consorci promou la qualitat de la formació per a l'ocupació i duu a terme el seguiment i l'avaluació de les accions formatives per tal d'assegurar la seva eficàcia i adequació permanent a les necessitats del mercat de treball.
32.2 Cada resolució de convocatòria determinarà el Model de Qualitat que abastarà, almenys, els àmbits següents:
En la corresponent convocatòria, per cada àmbit es detallaran els criteris del Model de Qualitat, d'acord amb la base 20.1 d'aquest annex.
32.3 Així mateix, el Consorci fomenta la implantació de sistemes i dispositius de millora contínua de la qualitat en les entitats de formació que imparteixin les accions formatives a través de l'avaluació de la qualitat.
Per mesurar la qualitat el Consorci per a la Formació Contínua de Catalunya fixa criteris i indicadors d'acord amb el qüestionari d'avaluació de qualitat de les accions formatives, publicat a la Resolució TRE/2667/2009, de 14 de setembre, per la qual es publica el qüestionari d'avaluació de la qualitat en matèria de formació d'oferta.
32.4 Les entitats beneficiàries han de col·laborar en l'avaluació del programa de formació que executen.
- 33 Actuacions d'avaluació i de control de les entitats beneficiàries
33.1 Les entitats beneficiàries dels programes de formació han de realitzar l'autoavaluació i el control de la qualitat de la formació que executen d'acord al Model de Qualitat.
La mostra seleccionada per a les actuacions d'avaluació i de control subvencionades ha de cobrir almenys el 20% dels grups comunicats, atenent a una mostra amb criteris de modalitat, àmbits transversals o sectorials amb atorgament, l'abast territorial, així com la formació certificable.
33.2 Les actuacions a realitzar són, entre d'altres, les següents:
Verificació in situ del correcte desenvolupament de la formació en aspectes com: instal·lacions, professorat, horari, adequació al programa i altres aspectes de l'acció formativa i de la normativa reguladora, si escau.
Comprovació documental del compliment de les seves obligacions en relació amb les condicions d'impartició de la formació i, si escau, amb les instruccions publicades: inexistència de subcontractació, control d'assistència, sense pagament per part del participant, i publicitat del Consorci i del Servei Públic d'Ocupació Estatal.
Control intern en les instal·lacions on s'organitza o es gestiona el programa de formació i respecte del compliment dels tràmits i les comunicacions a realitzar davant el Consorci.
Qualsevol altra actuació complementària de les anteriors a través d'altres mitjans: requeriments telefònics, circularitzacions o altres mitjans.
En compliment dels compromisos adquirits en la sol·licitud i en aplicació del Model de Qualitat, les entitats beneficiàries han de realitzar les actuacions d'avaluació que es considerin adequades per garantir l'eficàcia, l'eficiència i la qualitat dels programes de formació.
c) Memòria d'avaluació i control.
Dins de la memòria d'actuació justificativa prevista a la base 35 d'aquest annex s'ha de presentar un informe de resultats, que ha d'incloure:
-Descripció de les actuacions realitzades en l'àmbit de l'avaluació i el control.
-Relació dels recursos materials, tècnics i humans utilitzats per al desenvolupament d'aquestes actuacions.
-Principals conclusions i recomanacions obtingudes de les actuacions d'avaluació i de control realitzades.
33.3 Les entitats beneficiàries han de col·laborar en les activitats de distribució, gravació i custòdia del qüestionari sobre la qualitat de les accions formatives, publicat a la Resolució TRE/2667/2009, de 14 de setembre, per la qual es publica el qüestionari d'avaluació de la qualitat en matèria de formació d'oferta.
En la convocatòria corresponent es podrà preveure l'aplicació d'altres mitjans.
L'entitat beneficiària ha de presentar la gravació dels qüestionaris juntament amb la memòria d'avaluació i la documentació de justificació.
- 34 Justificació de la subvenció
34.1 Les entitats beneficiàries de la subvenció ha de justificar el compliment de les condicions imposades i de la consecució de l'objecte de la subvenció d'acord amb els articles 30 i 31.1 de la Llei 38/2003, de 17 de novembre, general de subvencions, i el Reial decret 887/2006, de 21 de juliol, que aprova el seu Reglament, l'article 98.1 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, i l'Ordre ECO/172/2015, de 3 de juny, sobre les formes de justificació de subvencions.
34.2 La justificació de les subvencions s'ha de realitzar mitjançant la justificació per mòduls específics.
34.3 L'entitat beneficiària ha de presentar la justificació de la subvenció al Consorci, mitjançant l'aplicació Conforcat ( conforcat.gencat.cat ), en el termini màxim de dos mesos després de l'acabament de la darrera acció formativa.
34.4 Transcorregut el termini establert per a la justificació de la subvenció sense que l'entitat beneficiària hagi presentat la documentació a què es refereix la base 35 d'aquest annex, l'òrgan competent ha de requerir a l'entitat beneficiària per tal que, en el termini improrrogable de 15 dies, l'aporti.
La falta de presentació de la justificació en el termini establert en aquest apartat comporta la revocació i, en el seu cas, l'exigència del reintegrament, previst a la base 38 d'aquest annex, i altres responsabilitats establertes en la legislació aplicable en matèria de subvencions.
La presentació de la justificació en el termini addicional establert en aquest apartat no eximeix a l'entitat beneficiària de les sancions que, d'acord amb la Llei 38/2003, de 17 de novembre, general de subvencions, corresponguin.
34.5 Quan la documentació presentada sigui insuficient per considerar correctament justificada la subvenció atorgada, el Consorci ha de notificar a l'entitat beneficiària les insuficiències observades per a què, en el termini de 10 dies hàbils, siguin esmenades.
34.6 Una vegada presentada la documentació assenyalada en aquesta base, el Consorci ha de realitzar una verificació de la justificació del programa.
Si com a resultat de l'esmentada verificació es deduís que el cost subvencionable ha estat inferior a la subvenció atorgada o que s'han incomplert, de manera total o parcial, els requisits establerts en la normativa aplicable per a la justificació de la subvenció o la finalitat per a la qual va ser atorgada, s'ha de comunicar aquesta circumstància a l'entitat beneficiària, juntament amb els resultats de la verificació, i s'ha d'iniciar el procediment per declarar la pèrdua del dret al cobrament de la subvenció o, si s'escau, el procediment de revocació total o parcial de la subvenció previst a la base 38 d'aquest annex.
- 35 Documentació a presentar en la justificació
35.1 La documentació que s'ha de presentar en la justificació és la següent:
a) Memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.
La memòria està integrada per la certificació d'acabament del programa de formació, els grups executats, el total de participants i les actuacions d'avaluació de la qualitat de la formació a què fa referència la base 35 d'aquest annex.
Als efectes de determinar la subvenció, un cop executada la formació, es considera que una persona participant ha finalitzat la formació quan hagi assistit, almenys, al 75% de la durada de l'acció formativa.
En cas de les persones aturades, també es considera que han finalitzat la acció formativa aquelles persones que l'han d'abandonar per haver trobat feina, així com aquelles persones participants que hagin causat baixa en el curs per malaltia o accident acreditat, sempre que hagin realitzat, al menys, el 25% de l'acció formativa.
En cas que es produeixin abandonaments, s'admetran desviacions per acció formativa de fins a un 15% del nombre de persones participants iniciats certificats.
L'establert en aquest apartat respecte a la consideració de persona participant que ha finalitzat la formació, a efectes de justificació de subvencions, no s'aplica als efectes d'avaluació i d'acreditació de les competències professionals adquirides, d'acord amb l'establert a l'article 7 del Reial decret 694/2017, de 3 d'agost.
b) Memòria econòmica justificativa que ha de recollir el contingut següent:
1-Declaració de l'entitat beneficaria sobre el nombre de persones participants certificades.
2-Quantia de la subvenció calculada sobre la base de persones participants certificades, hores de l'acció formativa i els mòduls establerts en la convocatòria.
3-Justificant de la devolució al Consorci de la quantia de la subvenció rebuda no utilitzada i, si s'escau, dels rendiments financers no aplicats.
4-Certificat d'altres ingressos que hagin finançat l'activitat subvencionada amb indicació de l'import i la seva procedència, quan n'hi hagués.
35.2 D'acord amb l'article 79 del Reial decret 887/2006, de 21 de juliol, pel qual s'aprova el Reglament que desenvolupa la Llei general de subvencions, les entitats beneficiàries estan dispensades de l'obligació de presentació de llibres, registres i documents de transcendència comptable o mercantil o qualsevol altra documentació justificativa de les despeses realitzades.
35.3 Les entitats beneficiàries de la subvenció estan obligades a conservar els justificants de la realització de l'activitat que fonamenta la concessió de la subvenció, així com els documents justificatius de l'aplicació dels fons rebuts, inclosos els documents electrònics, en tant puguin ser objecte de les actuacions de comprovació i control.
El termini de cinc anys, establert a la base 36.e) d'aquest annex, es computa a partir del moment en què finalitzi el període establert per presentar la justificació per part de l'entitat beneficiària, o bé des de la data de presentació de justificant corresponents, si és anterior.
Les entitats beneficiàries que decideixin suspendre la seva activitat o dissoldre's sense haver transcorregut el període de 5 anys, han de remetre còpia de l'esmentada documentació a l'òrgan competent.
- 36 Obligacions de les entitats beneficiàries
Sens perjudici de les obligacions establertes en el text refós de la Llei de finances públiques de Catalunya i en la Llei 38/2003, de 17 de novembre, general de subvencions, constitueixen així mateix obligacions de les entitats beneficiàries:
a) Realitzar l'activitat formativa que fonamenta la concessió de la subvenció, d'acord amb les condicions i requisits formals i materials d'aquesta Ordre, i les condicions d'aprovació que van servir de base per determinar la valoració tècnica i la subvenció atorgada, inclosa l'obligació d'impartir la formació en els espais i amb els mitjans formatius acreditats i/o inscrits per aquesta finalitat.
b) Subscriure, amb caràcter previ a la resolució d'atorgament, un compromís verificable de qualitat en la gestió, la transparència i l'eficiència en l'ús de recursos públics, d'acord amb el document de sol·licitud dels programes de formació.
Aquest compromís ha d'estar referit al seguiment de la impartició i l'assistència de tots els/les participants, i a la seva satisfacció amb l'execució de l'acció formativa, els continguts, els resultats, la qualitat del professorat i les modalitats d'impartició.
c) Justificar el compliment dels requisits i condicions que determinen la concessió de la subvenció, així com de la realització i dels costos de l'activitat que fonamenta la concessió, en la forma i el termini que s'estableix a la base 34 d'aquest annex, sens perjudici d'altres mitjans de comprovació que s'hagin establert en aquesta Ordre.
d) Cadascuna de les entitats beneficiàries d'una agrupació ha d'executar la part del programa de formació compromesa.
e) Conservar els justificants originals (paper i electrònics), i l'altra documentació relacionada amb la subvenció atorgada, durant un període mínim de cinc anys, a comptar des de la data de finalització del termini de justificació de l'objecte de la subvenció, o bé des de la data de presentació de justificant corresponents, si és anterior.
Els canvis no comunicats o que no hagin estat acceptats poden donar lloc a la revocació total o parcial de la subvenció.
g) Sotmetre's a les actuacions de control i auditoria de qualitat que corresponguin al Consorci i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els hi sigui requerida en l'exercici de les actuacions anteriors.
h) Comunicar al Consorci altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les ja comunicades, a fi i efecte que se'n puguin avaluar la seva compatibilitat.
i) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics que siguin exigits per aquesta Ordre, amb la finalitat de garantir l'exercici adequat de les facultats de comprovació i control.
j) Reintegrar els fons percebuts en cas de revocació de la subvenció en els termes que s'indiquin en la corresponent resolució de revocació.
k) Donar l'adequada publicitat del caràcter públic del finançament en tota la documentació necessària per a la realització del programes de formació, així com de la senyalització externa en el llocs en els que es realitzi l'actuació subvencionada, d'acord amb les mesures de difusió contingudes a la base 43 d'aquest annex.
m) Portar una comptabilitat separada o codi comptable adequat, respecte de totes les transaccions relacionades amb l'activitat subvencionada i disposar d'un sistema informatitzat de registre i arxivament de dades comptables.
n) Complir les obligacions que regulen els articles 90 bis i 92 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
p) Subscriure una pòlissa d'assegurança d'accident, amb caràcter previ a l'inici de l'acció formativa, que s'ajusti tant al període de duració teoricopràctic de l'acció formativa com al seu horari diari, que cobreixi les despeses d'accident in itinere, els riscos derivats de les visites de l'alumnat a empreses o altres establiments que s'organitzin per donar suport al desenvolupament de les accions formatives.
L'entitat beneficiària ha de presentar, abans de l'inici de les actuacions subvencionades, la pòlissa d'assegurança d'accidents que cobreixi per a cadascuna de les persones participants en les accions un capital de 23.432,25 euros en cas de mort, i un capital de 46.864,52 euros en cas d'invalidesa.
q) Facilitar i coresponsabilitzar-se en el seguiment de la participació de les persones participants, l'aprenentatge i l'avaluació.
r) Mantenir les exigències tecnicopedagògiques, d'instal·lacions, d'equipament i de mitjans humans que s'han tingut en compte per acreditar o inscriure l'especialitat.
s) Informar a les persones participants, en cas d'accions formatives conduents a certificats de professionalitat, sobre la normativa de referència relacionada amb el certificat de professionalitat corresponent i el procediment per a l'obtenció de l'acreditació oficial.
t) Tramitar els ajuts i les beques a les persones treballadores desocupades d'acord amb la normativa específica.
u) Garantir que la persona participant no paga per la seva participació en les accions formatives compreses en els programes de formació.
v) Lliurar a cada persona participant un certificat o diploma de la realització de l'acció formativa, en els termes previstos a la base 11 d'aquest annex.
w) Utilitzar l'aplicació Conforcat ( conforcat.gencat.cat ) per a la gestió dels expedients i fins a la liquidació d'aquests pel Consorci, i per a la realització de qualsevol tràmit administratiu relacionat, inclosa la presentació de documentació, d'acord amb el que estableixen els articles 14.2, 16.4.a) i 28.3 de la Llei 39/2015, d'1 d'octubre, de procediment administratiu comú de les administracions públiques.
En la presentació de documentació no s'exigirà que s'aportin els documents originals, sent els interessats els responsables de la veracitat de la documentació que presentin.
Tanmateix, els originals han d'estar a disposició del Consorci i dels òrgans de control.
Les còpies que aportin els interessats tindran eficàcia exclusivament en l'àmbit dels programes de formació que gestiona el Consorci.
x) Complir amb les indicacions que determinin les guies i les instruccions que s'esmenten i desenvolupin aquesta Ordre, pels diferents àmbits de gestió i que es publiquin a la pàgina web del Consorci ( conforcat.gencat.cat ).
y) D'acord amb l'article 15.2 de la Llei 19/2014 de 29 de desembre, de transparència, accés a la informació pública i bon govern, en cas que les entitats beneficiàries siguin persones jurídiques i l'import a atorgar sigui superior a 10.000,00 euros, comunicar la informació relativa a les retribucions dels òrgans de direcció o administració, a l'efecte de fer-les públiques.
z) D'acord amb l'article 13.5 de la Llei orgànica 1/1996, de 15 de gener, de protecció jurídica del menor, en cas que les persones de l'entitat beneficiària que participen en el programa subvencionat puguin tenir contacte amb menors en l'exercici de les activitats relacionades amb el programa, l'entitat beneficiària ha de complir amb l'obligació d'acreditar mitjançant certificació negativa del Registre central de delinqüents sexuals, que aquestes persones no han estat condemnades en sentència ferma per algun delicte contra la llibertat i indemnitat sexual.
aa) Adherir-se als principis ètics i regles de conducta als quals han d'adequar l'activitat les persones beneficiàries, i que es detallen a l'annex 2 d'aquesta Ordre.
ab) Les entitats privades, els partits polítics, les associacions i fundacions vinculades, les organitzacions sindicals i empresarials que perceben subvencions o ajuts públics de més de 100.000,00 euros anuals o que almenys el 40% dels seus ingressos anuals procedeix de subvencions, sempre que aquesta quantitat sigui de més de 5.000,00 euros, han de complir les obligacions del Títol II de la Llei 19/2014, de 29 de desembre, en relació amb la transparència en l'activitat pública.
ac) Aportar la informació i documentació que es requereixi durant les fases d'instrucció del procediment, execució, justificació de la subvenció, seguiment i control de la subvenció, així com tenir a disposició dels òrgans de control competents els documents acreditatius de l'assistència de les persones participants a les accions formatives, degudament signats per aquestes i segons els requisits mínims que s'estableixin.
ad) Garantir mitjançant declaració responsable que la documentació que es presenta amb la sol·licitud i amb qualsevol altre tràmit associat al procediment de concessió de les subvencions i la seva justificació, és una còpia idèntica del document original i que les dades contingudes són certes.
ae) Recollir i custodiar l'autorització de les entitats de l'agrupació per facilitar les dades al Consorci.
af) Recollir i custodiar les declaracions responsables de les persones destinatàries en què autoritzen la cessió de dades al Consorci i acrediten el compliment dels requisits que estableix la base 12 d'aquest annex, prèviament a la participació a l'acció subvencionada.
37.1 L'incompliment dels requisits i de les condicions establertes en aquesta Ordre i altres normes aplicables, així com, de les condicions que s'hagin establert en la resolució d'atorgament, dona lloc a la pèrdua total o parcial del dret al cobrament de la subvenció o, previ l'oportú procediment de revocació, a l'obligació de retornar total o parcialment la subvenció percebuda i els interessos de demora corresponents.
37.2 Així mateix, són causa de revocació de la subvenció les previstes als articles 92 bis i 99 del text refós de la Llei de finances públiques de Catalunya, aprovat mitjançant Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions.
37.3 La graduació dels possibles incompliments a què es fa referència en els apartats 1 i 2 d'aquesta base, es determina d'acord amb els criteris per calcular els possibles imports a revocar següents:
a) L'incompliment total de la finalitat per a la qual es va atorgar la subvenció o de l'obligació de la seva justificació dona lloc a la revocació del 100% de la subvenció atorgada i al reintegrament, si escau.
Igualment es considera incompliment total si la realització de l'activitat subvencionada no assoleix el 25% dels seus objectius, mesurats amb l'indicador de nombre d'hores de formació multiplicat per el nombre de persones participants que han finalitzat la formació.
b) L'incompliment parcial de la finalitat per la qual es va atorgar la subvenció o de l'obligació de la seva justificació dona lloc a la revocació parcial de la subvenció atorgada i al reintegrament, si escau.
Quan l'execució de l'indicador esmentat en el paràgraf anterior estigui compresa entre el 25% i el 100% la subvenció atorgada, s'ha de minorar en el percentatge que s'hagi deixat de complir.
c) L'incompliment de les condicions per obtenir la condició d'entitat beneficiària establertes a la base 4 d'aquest annex és causa de revocació total.
d) El falsejament de les dades declarades en la sol·licitud per a la valoració tècnica podrà ser causa de revocació total.
e) Qualsevol incompliment dels compromisos considerats en la valoració tècnica respecte al Model de Qualitat es causa d'anul·lació del grup o l'acció formativa i la revocació parcial de l'import corresponent.
f) La participació dels col·lectius prioritaris ha de ser, com a mínim, la que estableixen les resolucions d'atorgament de la subvenció de cada programa de formació.
En cas d'incompliment del compromís de participació dels col·lectius prioritaris s'aplicarà una minoració sobre l'import justificat per a la totalitat del programa de formació en la proporció que s'indica a la taula següent:
Dins de cada tram d'incompliment, la minoració es realitzarà de forma proporcional al percentatge d'incompliment del que es tracti.
La taxa d'incompliment s'obté per la diferència entre la taxa de participació exigida i la taxa de participació obtinguda en la certificació del programa de formació.
g) En cas d'incompliment del compromís del percentatge d'accions i d'àrees prioritàries de les accions formatives del programa de formació, s'aplicarà una minoració sobre l'import justificat d'un 1% per cada interval que s'estableixi a la convocatòria.
Aquest percentatge d'accions i d'àrees prioritàries es calcula a partir dels imports destinats a la formació (persones participants x hores x mòdul de cost).
h) En cas d'incompliment de l'abast territorial del programa de formació presencial s'aplicarà una minoració sobre l'import justificat d'un 1% per cada interval que s'estableixi a la convocatòria.
37.4 Si l'òrgan concedent, com a conseqüència de la seva actuació de verificació o la Intervenció General, en el marc del procediment de control, aprecien la concurrència d'alguna causa de revocació de la subvenció concedida han d'instar l'inici del corresponent procediment, d'acord amb el que preveu la secció quarta del Capítol 9 de la Llei de finances públiques de Catalunya; o si aprecia algun motiu d'infracció han d'instar l'inici del procediment sancionador, d'acord amb el que preveu la secció cinquena del Capítol 9 de la Llei de finances públiques de Catalunya i el que preveu la Llei 38/2003, de 17 de novembre, general de subvencions.
38.1 La persona titular de la Presidència del Comitè Executiu del Consorci, a proposta de la Direcció del Consorci, ha d'iniciar el procediment de revocació, en el moment que s'apreciï l'existència d'algunes de les causes de revocació previstes en la base 37 d'aquest annex.
38.2 L'inici del procediment de revocació s'ha de notificar a l'entitat beneficiària de la subvenció perquè en el termini de 15 dies formuli les al·legacions que consideri necessàries i/o proposi els mitjans de prova que estimi oportuns.
38.3 Transcorregut el termini esmentat, la persona titular de la Presidència del Comitè Executiu del Consorci, a proposta de la persona titular de la Direcció del Consorci, ha d'emetre la resolució corresponent i ha de reclamar, si escau, el reintegrament total o parcial de les quantitats percebudes indegudament amb els interessos que corresponguin, d'acord amb la normativa d'aplicació.
En tot cas, l'incompliment de l'obligació de reintegrament pot originar, si n'hi hagués, l'execució de les garanties prestades.
38.4 D'acord amb l'article 104 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, l'entitat beneficiària pot interposar recurs contenciós administratiu en el termini de dos mesos, a comptar de l'endemà de la recepció de la notificació de la resolució, sens perjudici que, potestativament, es vulgui interposar recurs de reposició, davant la persona titular de la Presidència del Comitè Executiu del Consorci, en el termini d'un mes a comptar de l'endemà de la seva notificació.
38.5 Les quantitats a reintegrar tenen la consideració d'ingressos de dret públic, resultant d'aplicació per al seu cobrament el que preveu l'article 100 del Decret legislatiu 3/2000, de 24 de desembre, pel qual s'aprova el text refós de la Llei de finances públiques de Catalunya.
39.1 Les entitats beneficiàries poden renunciar de forma expressa, total o parcialment, a les subvencions atorgades i, a aquest efecte, l'òrgan concedent ha de dictar la resolució corresponent.
39.2 Les entitats beneficiàries poden realitzar, sense requeriment previ de l'administració, el reintegrament voluntari total o parcial de la subvenció atorgada, mitjançant una transferència al compte ES 80 2100 3000 16 2201736713 de "CaixaBank", a nom del Consorci per a la Formació Contínua de Catalunya, en concepte de devolució, amb indicació del número d'expedient de la subvenció i la raó social de l'entitat beneficiària, d'acord amb el que estableix l'article 90 del Reial decret 887/2006, de 21 de juliol, pel qual s'aprova el Reglament de la Llei general de subvencions.
39.3 Una vegada realitzada la transferència del reintegrament, l'entitat beneficiària ha de comunicar l'ingrés al Consorci.
En cas d'incompliment de les obligacions que preveuen aquestes bases, a les entitats beneficiàries els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, els capítols II i VI del Real decret legislatiu 5/2000, de 4 d'agost, pel qual s'aprova el text refós de la Llei sobre infraccions i sancions en l'ordre social, així com el que estableixen els articles 101 i següents del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi, amb independència del reintegrament total o parcial de la subvenció.
- 41 Règim de compatibilitat dels ajuts.
41.1 Les subvencions regulades en aquesta Ordre són incompatibles amb qualsevol altre ajut obtingut per l'entitat sol·licitant per a la realització de la mateixa acció, excepte quan es tracti del finançament parcial del programa de formació i s'hagi definit de manera precisa en la petició de l'ajut la part subvencionada pel Consorci i la part finançada amb càrrec a altres fons.
41.2 L'import de les subvencions concedides, en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat a desenvolupar per l'entitat beneficiària.
- 42 Publicitat de les subvencions atorgades
42.1 El Consorci ha de comunicar a la Base de Dades Nacional de Subvencions el text de les convocatòries i la informació requerida en l'esmentada base de dades, d'acord amb el que estableixen els articles 18 i 20.8 de la Llei 38/2003, de 17 de novembre, general de subvencions, i al Decret 271/2019, de 23 de desembre, pel qual s'aprova el Reglament del registre de subvencions i ajuts de Catalunya (RAISC).
42.2 Igualment, el Consorci publicarà les subvencions atorgades mitjançant la publicació dels atorgaments al Tauler electrònic de l'Administració de la Generalitat ( https://seu.gencat.cat/informacio-publica.html ), i al portal de la transparència ( http://transparencia.gencat.cat ).
42.3 Tanmateix, un cop finalitzat el procediment de concessió, el Consorci ha de donar publicitat a la seva pàgina web ( conforcat.gencat.cat ) de la llista d'entitats beneficiàries amb especificació del tipus o línies de programa, la puntuació tècnica i el finançament obtinguts, d'acord amb l'article 13 de la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral.
43.1 L'entitat beneficiària de la subvenció ha de donar l'adequada publicitat al caràcter públic del finançament del programa de formació objecte de subvenció segons el que s'estableix a la base 36.k) d'aquest annex, sobre les obligacions de les persones i entitats beneficiàries i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol.
43.2 Les mesures de publicitat que han d'adoptar les entitats beneficiàries de les subvencions són les següents:
- Inclusió de la imatge institucional del Consorci per a la Formació Contínua de Catalunya i de les altres Administracions que financin la subvenció en cartells, plaques commemoratives, materials impresos, mitjans electrònics o audiovisuals o bé esments realitzats als mitjans de comunicació.
- Identificació interna de les actuacions que duen a terme.
43.3 L'entitat beneficiària ha d'incloure, en totes les mesures d'informació i comunicació que realitzi, el logotip del Consorci per a la Formació Continua de Catalunya i el senyal de la Generalitat de Catalunya.
Les mides i la distribució seran les que indiqui la pàgina d'identitat corporativa de la Generalitat de Catalunya referents al Consorci per a la Formació Contínua de Catalunya que es poden trobar a l'enllaç d' identitat corporativa.
43.4 L'entitat beneficiària també ha d'incloure, en totes les mesures d'informació i comunicació que realitzi, el logotip del Servei Públic d'Ocupació Estatal.
Les característiques tècniques de les mesures d'informació i dels cartells s'han d'adequar al que determini l'Ordre per la qual es distribueixen territorialment, per a cada exercici pressupostari, les subvencions de l'àmbit laboral finançades amb càrrec als Pressupostos Generals de l'Estat.
43.5 L'entitat beneficiària ha d'informar de qualsevol acte públic relacionat amb el programa de formació, amb una antelació mínima de 15 dies naturals.
- 44 Informació a la pàgina web del Consorci
El Consorci ha de publicar a la seva pàgina web ( conforcat.gencat.cat ) per a cada convocatòria el model de sol·licitud de participació en accions formatives, el catàleg d'accions formatives de la convocatòria, la instrucció tècnica del qüestionari d'avaluació i altres documents que puguin resultar d'interès general per als sol·licitants i per a les entitats beneficiàries de les subvencions.
L'aplicació Conforcat ( conforcat.gencat.cat ) és l'eina de gestió dels expedients, des de la sol·licitud de subvenció fins a la liquidació d'aquesta pel Consorci, i per a la realització de qualsevol tràmit administratiu relacionat, incloses les notificacions registrades de resolucions i requeriments.
- 46 Protecció de dades de caràcter personal
46.1 Les dades de caràcter personal que les persones interessades han de facilitar per tal d'obtenir la subvenció i les que les persones participants emplenin en la sol·licitud de participació, que està disponible a la pàgina web del Consorci ( conforcat.gencat.cat ), s'inclouen en el fitxer de contractes programa i convenis per a la formació contínua, regulat a l'Ordre TRE/65/2009, de 9 de febrer, de creació de fitxers automatitzats que contenen dades de caràcter personal en l'àmbit del Departament de Treball, Afers Socials i Famílies.
La seva finalitat és la gestió de les diferents convocatòries de subvencions dels contractes programa i convenis per a la formació professional contínua que gestiona el Consorci.
Els usos previstos són fer el seguiment, control i liquidació econòmica d'aquests programes, així com l'explotació estadística, estudis i informes de gènere.
El seu responsable és la persona titular de la Direcció del Consorci.
Les persones interessades poden exercir els drets d'accés, rectificació, cancel·lació i oposició mitjançant escrit dirigit a la Sub-direcció de Planificació, Innovació i Recursos Humans del Consorci per a la Formació Contínua de Catalunya, carrer Llull, núm. 297-307, 4a planta, 08019 Barcelona, o l'adreça de correu electrònic [EMAIL].
46.2 Les dades de caràcter personal recollides a través de l'Oficina de Gestió Empresarial, són tractades de conformitat amb el Reglament (UE) 2016/769 del Parlament Europeu y del Consell de 27 d'abril de 2016, relatiu a la protecció de les persones físiques respecte al tractament de dades personals i a la lliure circulació d'aquestes dades, la Llei orgànica 3/2018, de 5 de desembre, de protecció de dades personal i garantia dels drets digitals, i normativa concordant.
Les persones afectades poden exercir els drets d'accés, rectificació, cancel·lació i oposició dirigint un escrit a la Sub-direcció General de Personal, Organització i Prevenció de Riscos Laborals, a l'adreça Passeig de Gràcia, 105, 08008 Barcelona, del Departament d'Empresa i Coneixement, o mitjançant el correu electrònic [EMAIL].
46.3 Les dades de caràcter personal de les entitats i de l'alumnat en pràctiques, que són recollides a través de la Cambra de Comerç de Catalunya mitjançant l'aplicació informàtic sBID, són tractades de conformitat amb el Reglament (UE) 2016/769 del Parlament Europeu y del Consell de 27 d'abril de 2016, relatiu a la protecció de les persones físiques respecte al tractament de dades personals i a la lliure circulació d'aquestes dades, la Llei orgànica 3/2018, de 5 de desembre, de protecció de dades personal i garantia dels drets digitals, i normativa concordant.
Les persones interessades poden exercir els drets d'accés, rectificació, cancel·lació i oposició enviant un e-mail a Cambres de Comerç de Catalunya ( http://www.cambrescat.es/ ).
46.4 Les entitats beneficiàries han de complir amb la normativa de protecció de dades de caràcter personal, adoptant i implementant les mesures de seguretat previstes pel Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personal i garantia dels drets digitals.
En tot el que no preveuen expressament aquestes bases, són d'aplicació els preceptes continguts al capítol IX de la Llei de finances públiques de Catalunya, en tot allò que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, la Llei 39/2015, d'1 d'octubre, del procediment administratiu comú de les administracions públiques, la Llei 40/2015, d'1 d'octubre, de règim jurídic del sector públic, així com el que disposa la Llei de pressupostos de la Generalitat de Catalunya del present exercici, així com qualsevol altra normativa comunitària, estatal i autonòmica que pugui ser d'aplicació.
Quant a la publicació de les bases i les convocatòries cal atenir-se al que estableix l'article 68.5 de l'Estatut d'Autonomia de Catalunya i la normativa en matèria de subvencions.
El Consorci establirà els mitjans i els terminis pel registre d'informació de les dades, de manera estandarditzada i sistematitzada, corresponents a la gestió de la subvenció rebuda amb l'objectiu de complir amb els requisits de certificació i/o justificació de la Conferència Sectorial d'Ocupació i Afers Laborals, Plan Anual de Políticas de Empleo, PAPE, i els pressupostos de la Generalitat de Catalunya.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d'incidir en un procediment d'adjudicació de subvenció o d'ajut.
e) Complir les obligacions de facilitar informació que la legislació de transparència imposa als adjudicataris en relació amb el Consorci o administracions de referència, sens perjudici del compliment de les obligacions de transparència que els pertoquin de forma directa per previsió legal, en el supòsits establerts en l'apartat quart de l'article 3 de la Llei de transparència.
En cas d'incompliment dels principis ètics i regles de conducta serà d'aplicació el règim sancionador previst en la Llei 19/2014, de 29 de desembre, de transparència, accés a la informació pública i bon govern, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.